text:
BAFSA BA A BOTŠIŠA
Ke Eng Seo ke Swanetšego go se Tseba ka Dipapadi?
Dipapadi di ka go hola goba tša go gobatša. Go ya le gore ke papadi efe yeo o e bapalago, kamoo o e bapalago ka gona le gore o fetša nako e kaakang o e bapala.
Mehola ke efe?
Mathata e ka ba afe?
Seo dithaka tša gago di se bolelago
Mehola ke efe?
Go bapala dipapadi go ka dira gore o phele gabotse mmeleng. Beibele e re ‘go tlwaetša mmele go a hola.’ (1 Timotheo 4:8) Lesogana leo le bitšwago Ryan le re: “Go bapala dipapadi ke tsela e botse ya gore o dule o le mafolofolo. Go kaone go feta go dula ka ntlong gomme wa bapala dipapadi tša dibidio.”
Go bapala dipapadi go ka dira gore o kgone go šoma le batho ba bangwe le go dira gore o kgone go ba le maikarabelo. Beibele e diriša papišo e itšego yeo e theilwego papading go re ruta taba ya bohlokwa. E re: “Bakitimi lebelong ba kitima ka moka, eupša ke o tee feela yo a hwetšago moputso.” E tšwela pele ka gore: “Motho yo mongwe le yo mongwe yo a tšeago karolo phenkgišanong o diriša boitshwaro dilong tšohle.” (1 Bakorinthe 9:24, 25) Re ithuta eng go se? Re ithuta gore go nyakega boitshwaro le tirišano gore motho a latele melao ya papadi ge a bapala. Mofsa yo a bitšwago Abigail o dumelelana le taba yeo. O re: “Go bapala dipapadi go nthutile go ba le tirišano le go boledišana le batho.”
Go bapala dipapadi go ka dira gore o be le bagwera. Papadi e dira gore batho ba be gotee. Lesogana leo le bitšwago Jordan le re: “Go na le phadišano mo e ka bago dipapading ka moka, eupša ge o bapala ka morero wa go itloša bodutu, papadi e ka ba tsela e botse ya go hwetša bagwera.”
Mathata e ka ba afe?
Seo o se bapalago. Beibele e re: “Jehofa yena o hlahloba moloki gotee le yo kgopo, moya wa Gagwe o hloile le ge e le mang yo a ratago bošoro.”—Psalme 11:5.
Dipapadi tše dingwe di na le bošoro. Ka mohlala, kgarebe yeo e bitšwago Lauren e re: “Morero wa papadi ya matswele (boxing) ke go itia motho yo mongwe. Rena Bakriste, ga re lwe, ka gona ke ka baka la’ng re ka ithabiša ka go bogela batho bao ba itianago?”
Seo o ka naganago ka sona: Na o lokafatša go bapala goba go lebelela dipapadi tšeo di nago le bošoro ka go nagana gore di ka se go dire motho yo šoro? Ge e ba go le bjalo, gopola gore Psalme 11:5 e re Jehofa o hloile motho “yo a ratago bošoro,” e sego feela yo a dirago bošoro.
Kamoo o bapalago ka gona. Beibele e re: “Le se dire selo ka tshele goba ka go ikgopola, eupša ka boikokobetšo le tšee gore ba bangwe ba le feta ka bogolo.”
Ke therešo gore papadi e nngwe le e nngwe yeo e bapalwago ke dihlopha tše pedi, e tla ba le phadišano ka tsela e itšego. Eupša ge e ba re dira sohle seo re ka se kgonago gore sehlopha sa rena se fenye, re ka se sa ipshina ka papadi. Mofsa yo a bitšwago Brian o re: “Moya wa phadišano o ka go fetela kapejana. Ka gona ge e ba o kgona papadi e itšego, go nyakega gore o be le boikokobetšo.”
Seo o ka naganago ka sona: Lesogana leo le bitšwago Chris le dumela ka gore: “Re bapala kgwele beke le beke, gomme go ba le dikgobalo.” Ka gona ipotšiše gore: ‘Ke dilo dife tšeo di ka dirago gore go be le dikgobalo? Nka dira’ng gore go se be le dikgobalo tše dintši?’
O fetša nako e kaakang o bapala. Beibele e re: “Le kgonthišetše dilo tše bohlokwa kudu.”
Tseba dilo tšeo di tlago pele; mediro yeo e lego mabapi le tswalano ya gago le Modimo e swanetše go tla pele. Dipapadi tše dintši di tšea nako e telele, go sa šetšwe gore o a di bapala goba o di bogetše. Kgarebe yeo e bitšwago Daria e re: “Mma o be a elwa le nna gantši ka ge ke be ke fetša nako e ntši ke lebeletše dipapadi thelebišeneng. O be a re nako yeo nka e diriša go dira mešomo e mengwe yeo e nago le mohola.”
Seo o ka naganago ka sona : Na o a theetša ge batswadi ba gago ba go nea keletšo ka dilo tšeo o swanetšego go di etiša pele? Kgarebe yeo e bitšwago Trina e re: “Ge nna le bana bešo re be re lebelela dipapadi gomme re sa dire mešomo ya bohlokwa, mma o be a re gopotša gore batho bao ba bapalago dipapadi tšeo ba a patelwa go sa šetšwe gore re a ba bogela goba ga re ba bogele. Mma o be a tla re botšiša gore: ‘Lena le patelwa ke mang?’ O be a e ra gore dibapadi tšeo di šetše di na le mošomo. Eupša ge e ba re sa dire mešomo ya sekolo yeo re swanetšego go e dira re le gae le mešomo e mengwe, re ka se kgone go itlhokomela ge re godile. Ge e le gabotse, mma o be a re botša gore go lebelela dipapadi goba go di bapala ga se ya swanela go ba selo seo se tlago pele maphelong a rena.”


c: text/html

text:
Kgalekgale, ge nonyana e be e ehwa mo lefaseng, moya wa yona o be o etšwa mmeleng wa fofela marung go yo phela bjalo ka mothomaru, a hlokomela dinonyana le diphoofolo tša mo lefaseng.
Dinonyana le diphoofolo di be di tseba ka ga bathomaru ba.
Go ile gwa hlokega pula ngwaga ka moka. Bjang bo ile bja oma, melete ya meetse ya oma gomme diphoofolo tša bolawa ke tlala. Diphoofolo le dinonyana di ile tša kopana tša bolela gore go dirwe eng ka komelelo ye šoro ye.
“Ke nagana gore re je Mpšhe,” a realo Tau a latswa melomo ya gagwe.
“Aowa!” a realo Mpšhe.
“Ke nagana gore re hudugele lefelong le lengwe,” a realo Kgabo.
“Ga go mo re ka yago go phela gona,” Mpša ya Nageng ya realo. “Komelelo e gohle fa.”
“Re hloka go bolela le bathomaru,” a realo Makgohlo. “Ba tlo tseba gore go dirwe eng.”
Dinonyana le diphoofolo tša kwana gore dinonyana di tlo fofela marung tša ya go bolela le bathomaru. Mo gongwe ba tlo romela dijo lefaseng go fepa dinonyana le diphoofolo tša go bolawa ke tlala.
Khudu le mosadi wa gagwe ba be ba tlile kopanong. Khudu o be a tshwenyegile kudu. O be a tseba gore ge bathomaru ba ka romela dijo lefaseng, o tlo palelwa ke go di fihlelela ka pela. O be a swerwe ke tlala gomme a sa nyake go hlaelwa.
“Eya,” a realo. “O nagana gore bathomarung ba ka hlokomela sehlopha sa dinonyana? Ba hloka kgoši ya go sepela le bona. Motho wa go bontšha bohlokwa bja kgopelo ya rena. Ke tla ba kgoši ya bona. Ke tla bolelela rena ka moka.”
Dinonyana tša ithera. Mafelelong dinonyana di ile tša nagana go ya le Khudu bjalo ka kgoši ya bona.
Gateetee Kgokgoropo a ngwaya hlogo ya gagwe. “Khudu re tla e iša bjang marung?” a botšiša. Phiri ya sega gomme Kgabo ya goeletša. Ga go yo a ilego a nagana ka bothata bjo. Go be go na le dikgopolo tše dintši. Mafelelong Makgohlo a šišinya gore dinonyana di tsenye mafofa maotong a Khudu. Ge a ka ba le mafofa a mantši a ka kgona go fofa.
Khudu e ile ya lebelelega ka tsela ye nngwe ka mafofa maotong. Diphoofolo tše dingwe di be di nyaka go sega, efela di be di tseba gore thušo e go Khudu fela.
Bohle ba pitlela moya ge Khudu a phaphasetša maoto a gagwe. E ile ya emelela ya fofela lefaufaung. Diphoofolo di ile tša reta gomme dinonyana tša opela ge Khudu e fofela godimodimo marung.
Khudu le dinonyana ba rile go fihla marung, bathomarung ba thabela go bona dinonyana, le go bona gore ba kgethile go tla le kgoši ya bona. Bathomarung ba ile ba beakanya moletlo – dienywa tša todi le merogo ya bose yeo dinonyana di nago le sebaka se setelele di sa e bone.
“Dijo tše ke tša mang?” gwa botšiša nonyana ye nngwe ka lethabo.
“Kgane, ke tša lena ka moka,” ba realo bathomarung.
Khudu ga se ya senya nako. E ile ya kitimela pele ka megabaru ya ja lešaledi le lengwe le le lengwe la dijo, mola dinonyana di lebeletše. Bathomarung ba be ba makatšwa ke gore dinonyana di be di sa je efela tša nagana gore ke setlwaedi sa dinonyana go dumelela kgoši ya bona goja pele.
Dinonyana di be di befetšwe kudu ebile di swerwe ke tlala kudu! Di kitimetše Khudu tša hlomola mafofa a gagwe ka moka. Gomme tša fofela morago lefaseng go botša diphoofolo tše dingwe ka ga boradia bja Khudu.
Mafofa a Khudu a ile a wela tlase gomme a ikhwetša a gakanegile marung. O ile a lealea ka go gakanega. Ge a ka fofela lefaseng o tlo hwa. Gateetee a bona Lepapagai a fatafata fase go bona ge a ka se hwetše leratha la dijo leo Khudu a sego a le bona.
“Ka kgopelo, Lepapagai,” gwa kgopela Khudu, “botša mosadi wa ka gore a age mokgobo wa matlakala gore ke fofe go tšwa mo marung ke se ke ka hwa ge ke wela mmung wa bothata.”
Lepapagai o be a befetšwe ka ge Khudu a jele dijo ka moka. O rile go fihla lefaseng a botša mosadi wa Khudu gore monna wa gagwe o kgopela gore a mo agele mkgobo wa maswika wo a tlo welago go ona.
Mosadi wa Khudu o ile a aga mokgobo wa maswika. Khudu o ile a lebelela go tšwa lefaufaung gomme a bona mosadi wa gagwe a eme kgauswi le selo se sengwe. O ile a akanya gore ke mokgobo wa matlakala, gomme a tswalela mahlo a gagwe, a pitlela moya a fofa.
Mmejana wa gagwe wa nkgokolo wa wela lefaseng gomme wa betha maswika. O ile a lla ge kgapetla ya gagwe e pšhatlega.
Mosadi wa Khudu o ile a batamela gomme a lebelela ka letšhogo kgapetla ye botse ya monna wa gagwe yeo e senyegilego. O ile a mo hlokomela go fihlela a fola, efela menga ya mo kgapetleng ke mabadi a go ya go ile – ke leswao la se a se dirilego dinonyana tša batho.
Ka nako yeo, bathomarung ba be ba nyamišitšwe ke ka fao dinonyana di radiilwego ka gona. Ba ile ba lla, gomme megokgo ya bona ya rotha go tšwa lefaufaung ya thapiša lefase bjalo ka pula. Bjang le mehlare di ile tša hloga gape gomme dinonyana le diphoofolo tša ba le dijo. Efela dinonyana ga se nke tša hlwa di sa tshepa dikhudu, le lehono, dikhudu di fihla dihlogo ka gare ga dikgapetla ka dihlong ge di bona nonyana.
E ba le boitlhamelo!
* Botšiša bana ba gago, “Ge nkabe Khudu a abelane dijo tša bathomarung le dinonyana, kanegelo nkabe e fapane bjang?” Ba hlohleletše go anega kanegelo leswa gomme ba tšame ba e fetoša.
* Khudu e lewa ke dihlong mafelelong a kanegelo, go ra gore o ithutile se sengwe ka seo se diregilego! E re bana ba gago ba thale seswantšho sa Khudu gomme ba feleletše lefoko le le latelago ka puduleng ya polelo kgauswi le seswantšho sa bona: Ke ithutile gore ke …

robotstxt: allowed

filter: keep


text:
NA KGOKETŠO YA MOTŠHELO WA KHIRO (ETI) E ŠOMA BJANG?
Maele a Bohlokwa kudu:
Go lekola ge eba o mongmošomo yo a ka kgonago go hwetša se kgotla mo
.
Maele a Bohlokwa kudu: Gopola gore o ka kleima fela ETI go kgwedi ya Janaware 2014 bakeng sa bašomi ka moka bao ba thapilwego go tloga ka 1 Oktoboro 2013. Palo yeo e ka kleingwago ga ya swanela go lefelwa go tloga morago ka Octoboro 2013. ETI e thomile go šoma ka 1 Janaware 2014, gomme mongmošomo o kgona fela go hwetša ETI go tloga ka tšatšikgwedi ye.
Na nka tlhakantšha bjang ETI ya ka?
Latela dikgato tše nne kgwedi ka kgwedi go tlhakantšha palo ya ETI ya gago yeo o ka e kleimago:
1. Šupetša bašomi ka moka bao ba angwago kgweding yeo
2. Šomana le nako yeo e amegago ya thwalo ya mošomi o mongwe le o mongwe
3. Bjale šomana le “moputso wa kgwedi ka kgwedi” wa mošomi o mongwe le o mongwe
Ge o šomana le palo ya moputso yeo e tlo dirišwago go tlhakantšha ETI, ge eba mošomi o be a thwetšwe bakeng sa:
- Diiri tše 160 ka kgwedi, moputso wa maleba wo o lefetšwego o swanetše go dirišwa
- Diiri tša ka fase ga 160 ka kgwedi, palo ya moputso e swanetše go ‘balwa ka moka ntle le dintšho/grossed up’ go diiri tše 160 ka kgwedi go tlhakantšha boleng bja ETI. Palo e ka tlhakantšhwa gomme ya ‘balwa le dintšho/grossed down’ ka kabo ya go swana.
Mohlala
Ge eba mošomi yo a angwago o be a thapilwe diiri tše 80 mo kgweding gomme o lefelwa R1 500, moputso o swanetše go ‘grossed up/ balwa ka moka ntle le dintšho’ go diiri tše 160 go lekola ge eba palo e wela ka gare ga dinyakwa tša moputso.
- Hwetša palo ya moputso wa diiri tše 160 ka kgwedi: “Bala diiri ka moka tše 160”: diiri tše 160/80 = 2
- Moputso wa nnete wo o hweditšwego X 2 = R1 500 X 2 = R3 000 (ka gare ga dinyakwa tša moputso).
4. Tlhakantšha palo ya dikgoketšo go ya ka mošomi o mongwe le o mongwe yo a amegago go ya ka tafola mo fase.
Ka kgopelo lemoga: Moo mošomi a thapilwego diiri tša ka fase ga 160 ‘bala ka moka le dintšho’ ka kabo ya go swana ya ‘bala ka moka ntle le dintšho’. Se se ra gore palo ya ETI yeo e ka kleingwago e swanetše go arolwa ka tše 2 go tšwa go mohlala wa mo godimo.
Maele a Bohlokwa kudu: Gopola ka mehla go dira ditlhakantšho tša ka mašakaneng pele.
Maele a Bohlokwa kudu: Difomula ka nako tše dingwe go boima go di kwešiša ka fao re na le mehlala ka kgato ka kgato, kgotla mo.
Ge o šoma nako ya dikgwedi tša mathomo goba tša bobedi tše 12, ke fela dikgwedi tšeo mošomi a bego a amega tšeo di tlogo lebelelwa.
Mošomi o be a thwetšwe ka 1 Matšhe 2015 gomme a swanelwa ke ETI mo dikgweding tša Matšhe, Aprele le Mei. Ka baka la letseno la tlaleletšo le le amogetšwego, mošomi ga se a swanelwa ke ETI ya dikgwedi tša June le Julae. Go tloga ka Agosetose, mošomi o amogetše letseno la ka mehla gomme a swanelwa ke ETI gape. Go laetša dikgwedi tše 12 ka morero wa go tlhakantšha Matšhe, Aprele, Mei le Agostose gomme Aprele e swanetše go akaretšwa. Se se ra gore go tlhakantšha ETI ka go diriša dikgwedi tše 12 tše swanetšego e sego dikgwedi tša go latelana go ya ka khalentara (tšhupamabaka).


text:
O Lebelela Beibele Bjang?
Na o ka re ke . . .
puku ya bohlale bja motho?
puku ya dinonwane le mabarebare?
Lentšu la Modimo?
SEO BEIBELE E SE BOLELAGO
“Lengwalo ka moka le buduletšwe ke Modimo.”—2 Timotheo 3:16, Phetolelo ya Lefase le Lefsa.
KAMOO SEO SE KA GO HOLAGO KA GONA
O ka hwetša dikarabo tše di kgotsofatšago tša dipotšišo tše bohlokwa kudu bophelong.—Diema 2:1-5.
O ka hwetša tlhahlo e holago ya bophelo bja letšatši le letšatši.—Psalme 119:105.
O ka ba le kholofelo ya kgonthe ka bokamoso.—Baroma 15:4.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mararo feela:
E dumelelana ka tsela e makatšago. Beibele e ngwadilwe ke batho ba e ka bago ba 40 nywageng e 1 600. Bontši bja bona ga se ba ka ba tsebana. Lega go le bjalo, puku ye ka moka e a dumelelana, e na le sehlogo se tee!
Histori ya yona e a botega. Gantši boradihistori ba lefase ga ba rate go utolla mafokodi a batho ba gabo bona. Eupša bangwadi ba Beibele ba ngwadile ka go lebanya diphošo tšeo di dirilwego ke bona beng le tšeo di dirilwego ke ditšhaba tša gabo bona.—2 Dikoronika 36:15, 16; Psalme 51:1-4.
Boporofeta bja yona bo dula bo phethagala. Beibele e boletše ka go fedišwa ga motse wa bogologolo wa Babilona nywageng e ka bago e 200 e sa le pele. (Jesaya 13:17-22) E boletše tsela yeo Babilona e bego e tla fenywa ka yona ya ba ya bolela le leina la motho yo a bego a tla e fenya!—Jesaya 45:1-3.
Diporofeto tše dintši tša Beibele di phethagetše gaešita le ditabeng tše dinyenyane kudu. Na re ka se letele gore go be bjalo ka Lentšu la Modimo?—2 Petro 1:21.
SEO O KA NAGANIŠIŠAGO KA SONA
Lentšu la Modimo le ka kaonefatša bjang bophelo bja gago?
Beibele e araba potšišo ye go JESAYA 48:17, 18 le 2 TIMOTHEO 3:16, 17.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Na ruri Ditaba tše Dibotse di tšwa go Modimo?
Re ka tseba bjang ge e ba molaetša wa Beibele e le therešo?


text:
Na ke Swanetše go Tlogela Sekolo?
Seo o swanetšego go nagana ka sona ke se
Molao wa nageng ya geno o nyaka gore barutwana ba tsene sekolo go fihla ka mphato ofe? Na o šetše o fihlile mphatong woo? Ge e ba o hlokomologa keletšo ya Beibele ya gore o “
ikokobeletše balaodi ba bagolo” gomme o kgaotša go ithuta pele o fihla mphatong woo, gona o tlogela sekolo.—Baroma 13:1.
Na o fihleletše dipakane tša gago tša thuto? Ke dipakane dife tšeo o nyakago thuto ya gago e go thuša go di fihlelela? Na ga o kgonthišege gore ke dife? O swanetše go di tseba! Go sego bjalo, o swana le motho yo a nametšego terene eupša a sa tsebe moo a nyakago go ya gona. Ka gona, dula fase le batswadi ba gago gomme le ahlaahleng karolo e lego ka mo tlase yeo e rego, “Dipakane tša ka tša Thuto.” Ge e ba o kgaotša go tsena sekolo pele o ka fihlelela dipakane tša thuto tšeo wena le batswadi ba gago le dirilego phetho ya gore o di fihlelele, gona o tlogela sekolo.
Go re’ng o ikwa o nyaka go tlogela sekolo? Go ka direga gore a mangwe a mabaka a gago ke gore o nyaka go thuša ba lapa la geno ka tša ditšhelete goba go tsenela modiro wa boithaopi. Mabaka a boithati e ka ba a gore o nyaka go phema ditlhahlobo goba go tšhabela mešomo ya sekolo ya gae. Tlhohlo ke go lemoga seo se tlogago se go šušumeletša go tlogela sekolo—ge e ba ke mabaka a kwagalago goba ke a boithati. Ge e ba o tlogela sekolo e le feela go tšhabela mathata, o tla lebeletšana le a magolo le go feta.
Go tlogela sekolo go swana le go fologa terene pele o fihla mo o yago. O ka ba o se wa dula ka go iketla ka tereneng yeo e bile banamedi ba se na bogwera, eupša ge o ka e fologa e sa sepela, go molaleng gore o ka se fihle moo o yago e bile o ka ikgobatša wa go šiiša. Ka mo go swanago, ge e ba o tlogela sekolo, o tla thatafalelwa kudu ke go hwetša mošomo. Le ge e ba o ka o hwetša, o ka go lefa ganyenyane go fetwa ke woo o bego o ka o hwetša ge nkabe o feditše sekolo.
Go e na le gore o tlogele sekolo, ka go se fele pelo rarolla mathata ao o lebeletšanago le ona sekolong. Ka go dira bjalo, o tla ba le kgotlelelo e bile o tla ba o itokišeleditše gakaone go lebeletšana le mathata a mohuta woo ge o šetše o šoma.
Dipakane tša ka tša Thuto
Lebaka la bohlokwa kudu la go hwetša thuto ke go go lokišeletša go hwetša mošomo woo o tlago go go thuša go iphediša le go hlokomela lapa le ge e le lefe leo o ka feleletšago o na le lona. (2 Bathesalonika 3:10, 12) Na o šetše o phethile gore o nyaka mošomo wa mohuta mang, le kamoo nako yeo o e fetšago o le sekolong e ka go thušago go itokišeletša seo? Go go thuša go bona ge e ba thuto ya gago e go lebiša tseleng e nepagetšego, araba dipotšišo tše di latelago:
Bokgoni bja ka ke bofe? (Ka mohlala, na o kgona go dirišana le batho gabotse? Na o thabela go šoma ka diatla, goba go dira dilo goba go di lokiša? Na o na le bokgoni bja go ahlaahla mathata le go a rarolla?)
Ke mešomo ya mohuta ofe yeo e tla ntumelelago go diriša bokgoni bja ka?
Go na le dibaka dife tša mošomo moo ke dulago gona?
Ke eng seo ke ithutelago sona ga bjale seo se tlago go ntokišeletša go hwetša mošomo?
Gona bjale ke na le dikgetho dife tša thuto tšeo di ka nthušago go fihlelela dipakane tša ka ka katlego?
Gopola gore pakane ya gago ke go fetša sekolo o hweditše thuto yeo o ka e dirišago. Ka gona, o se ke wa dira dilo ka tsela e feteletšego ke moka wa ba morutwana yo a tsenago sekolo a sa fetše—wa dula setimeleng go ya go ile o tšhabela boikarabelo bja go ba motho yo mogolo.
Ithute ka mo go Oketšegilego
BAFSA
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


text:
THUTO 23
Kamoo Dikgatišo tša Rena di Ngwalwago le go Fetolelwa ka Gona
E le gore re dire sohle seo re ka se kgonago go tsebatša “ditaba tše dibotse” go “ditšhaba tšohle, meloko yohle, maleme ohle le batho bohle,” re tšweletša dikgatišo ka maleme a e ka bago a 700. (Kutollo 14:6) Modiro wo o thata re o phetha bjang? Re dira seo ka go thušwa ke sehlopha sa bangwadi ba ditšhabatšhaba le bafetoledi ba e ka bago ba 3 300—bao ka moka e lego Dihlatse tša Jehofa.
Di ngwalwa la mathomo ka Seisemane. Sehlopha se Bušago se okamela modiro wa Lefapha la Bongwadi ntlongkgolo ya rena ya lefase ka bophara. Lefapha le le okamela dikabelo tša bangwadi bao ba hlankelago ntlongkgolo le diofising tše dingwe tša makala. Go ba le sehlopha sa bangwadi bao ba fapafapanego go dira gore re kgone go ahlaahla ditaba tša ditšo tše di fapafapanego tšeo di dirago gore dikgatišo tša rena di ipiletše bathong ba ditšhabatšhaba.
Dingwalwa di romelwa go bafetoledi. Ka morago ga gore taba e ngwadilwego e rulaganywe le go newa tumelelo, e romelwa ka didirišwa tša elektroniki dihlopheng tša bafetoledi lefaseng ka bophara, tšeo di fetolelago, di hlahlobago le go bala taba. Ba katanela go kgetha “mantšu a nepagetšego a therešo” ao a tlago go fetiša ka botlalo seo se bolelwago ke Seisemane ka leleme leo le fetolelwago.—Mmoledi 12:10.
Dikhomphutha di akgofiša modiro. Khomphutha e ka se tšeele bangwadi ba batho le bafetoledi legato. Lega go le bjalo, mediro ya bona e ka akgofišwa ka go diriša dipukuntšu tšeo di lego khomphutheng, mananeo a mangwe a khomphutha le dilo tša go dira nyakišišo. Dihlatse tša Jehofa di hlamile lenaneo la khomphutha leo le bitšwago Multilanguage Electronic Publishing System (MEPS), leo ka lona dingwalwa di kgonago go ngwalwa ka maleme a makgolo, tša tsenywa diswantšho tšeo di sepedišanago le tšona ke moka tša rulaganywa bakeng sa go gatišwa.
Ke ka baka la’ng re dira maiteko a ka moka, gaešita le bakeng sa maleme ao a bolelwago ke batho ba dikete tše sego kae feela? Ka gobane thato ya Jehofa ke gore “mehuta yohle ya batho e phološwe gomme e fihle tsebong e nepagetšego ya therešo.”—1 Timotheo 2:3, 4.
Ke’ng seo se akaretšwago ge go ngwalwa dikgatišo tša rena?
Ke ka baka la’ng re fetolela dikgatišo tša rena ka maleme a mantši gakaaka?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baheberu 5:1-14
5 Gobane moperisita yo mongwe le yo mongwe yo a phagamego yo a tšerwego bathong o bewa ka baka la batho go laka dilo tše di lego mabapi le Modimo,+ gore a nee dimpho le go dira dihlabelo bakeng sa dibe.+2 O kgona go dirišana ka kwelobohloko le bao ba hlokago tsebo le bao ba fošago ka ge le yena a lebana le bofokodi bja gagwe,+3 gomme ka baka la seo o swanetše go dira dibego bakeng sa dibe tša gagwe go etša ge a dira bjalo ka dibe tša setšhaba.+4 Le gona motho o amogela kgodišo ye, e sego ka la gagwe+ eupša o e amogela ge feela a biditšwe ke Modimo,+ go etša ge go bile bjalo le ka Arone.+5 Ka mo go swanago, Kriste ga se a itagafatša+ ka go ba moperisita yo a phagamego,+ eupša o tagafaditšwe+ ke yo a boletšego ka yena a re: “O morwa wa ka; nna lehono ke tatago.”+6 Le gona o bolela go gongwe gore: “O moperisita ka mo go sa felego ka mokgwa wa Melekitsedeke.”+7 Mehleng ya ge Kriste a be a phela lefaseng o ile a lopa le go kgopela+ Yo a ilego a kgona go mo phološa lehung, ka megoo e matla+ le megokgo gomme kgopelo ya gagwe ya kwewa ka baka la ge a be a boifa Modimo.+8 Gaešita le ge e be e le Morwa, o ithutile go kwa dilong tšeo a tlaišegilego ka tšona;+9 ka morago ga ge a dirilwe yo a phethagetšego+ o ile a ikarabela ka phološo ya ka mo go sa felego+ ya bohle bao ba mo kwago,+10 gobane o kgethilwe ke Modimo gore e be moperisita yo a phagamego ka mokgwa wa Melekitsedeke.+11 Re na le mo gontši mo re ka go bolelago ka Yena eupša go thata go hlaloswa ka ge le retetše tabeng ya go kwa.+12 Gobane gaešita le ge mo nakong ye le be le swanetše go ba le le barutiši,+ le sa nyaka gore motho yo mongwe a le rute go tloga mathomong dilo tša motheo+ tša dipolelo tše kgethwa tša Modimo;+ le gona le boetše le nyaka maswi, e sego dijo tše di tiilego.+13 Gobane yo mongwe le yo mongwe yo a tšwelago pele a enwa maswi ga se a tlwaelana le lentšu la toko, ka ge e le ngwana.+14 Eupša dijo tše di tiilego ke tša batho ba ba godilego moyeng, bao ba tlwaeditšego matla a bona a go hlatha+ ka go a diriša, e le gore ba kgethologanye se se nepagetšego le se se fošagetšego.+


text:
Na Madumedi ka Moka a a Swana? Na Modimo o a Amogela ka Moka?
Karabo ya Beibele
Aowa, madumedi ga a swane. Beibele e bolela ka madumedi a mantši ao a sa thabišego Modimo. Madumedi a a arotšwe ka mehuta e mebedi.
Mohuta wa Pele: Go rapela medimo ya maaka
Beibele e hlalosa go rapela medimo ya maaka ka dipolelwana tše swanago le “lefeela” le “dilo tše se nago mohola.” (Jeremia 10:3-5; 16:19, 20) Jehofa * Modimo o ile a laela setšhaba sa Isiraele gore: “O se ke wa ba le medimo le ge e le efe e mengwe ka ntle le nna.” (Ekisodo 20:3, 23; 23:24) Ge Baisiraele ba be ba rapela medimo ya maaka, “Jehofa o ile a tuka bogale.”—Numeri 25:3; Lefitiko 20:2; Baahlodi 2:13, 14.
Modimo o sa ikwa ka tsela e swanago ka go rapela “bao ba bitšwago medimo.” (1 Bakorinthe 8:5, 6; Bagalatia 4:8) Ge Modimo a be a laela bao ba nyakago go mo rapela gore ba tlogele go gwerana le barapedi ba medimo ya maaka, o itše: “Tšwang gare ga bona, le itlhaole.” (2 Bakorinthe 6:14-17) Ge e ba madumedi ka moka a swana e bile a amogelwa ke Modimo, gona ke ka baka la’ng a ka nea taelo ye?
Mohuta wa Bobedi: Go rapela Modimo wa therešo ka tsela yeo a sa e amogelego
Nakong e nngwe, Baisiraele ba be ba rapela Modimo ba diriša ditumelo le mekgwa yeo ba ithutilego yona ge ba be ba rapela medimo ya maaka, eupša Jehofa o ile a se amogele go tswaka ga bona borapedi bja therešo le bja maaka. (Ekisodo 32:8; Doiteronomio 12:2-4) Jesu o ile a sola baetapele ba bodumedi ka baka la tsela yeo ba bego ba rapela Modimo ka yona; ba itira badumedi, eupša e le baikaketši e bile ba “hlokomologile ditaba tše bohlokwa tša Molao, e lego, toka le kgaugelo le potego.”—Mateo 23:23.
Go swana le lehono, Modimo o amogela feela bodumedi bjo bo rutago therešo. Therešo ye e hwetšwa ka Beibeleng. (Johane 4:24; 17:17; 2 Timotheo 3:16, 17) Madumedi ao a rutago seo se ganetšanago le Beibele ge e le gabotse a aroša batho go Modimo. Dithuto tše dintši tšeo batho ba naganago gore di tšwa Beibeleng, tše swanago le thuto ya Boraro Botee, ya gore moya wa motho ga o hwe le tlaišo ya ka mo go sa felego di tšwa go bao ba rapelago medimo ya maaka. Bodumedi bjo bo thekgago dithuto tše bjalo ke bja “lefeela,” goba bja go hloka mohola ka gobane bo latela metlwae ya bodumedi go e na le go latela seo Modimo a se nyakago.—Mareka 7:7, 8.
Modimo o hloile bodumedi bja boikaketši. (Tito 1:16) E le go thuša batho go batamela kgauswi le Modimo, bodumedi bo swanetše go kgoma maphelo a bona a letšatši le letšatši e sego feela go ba ruta metlwae e itšego. Ka mohlala Beibele e re: “Ge e ba motho a ipotša gore o rapela Modimo ka tsela ya kgonthe eupša a sa laole leleme la gagwe bjalo ka ge eka ke ka tomo, gona o fora pelo ya gagwe gomme borapedi bja gagwe ke bja lefeela. Mohuta wa borapedi bjo bo hlwekilego le bjo bo sa šilafalago ponong ya Modimo wa rena le Tate ke wo: Ke go babalela ditšhiwana le bahlologadi ditlaišegong tša bona le go itota ga motho a se na sepatso go tšwa lefaseng.” (Jakobo 1:26, 27) Beibele e bontšha gore “borapedi bjo bo hlwekilego” ke bjo bo se nago boikaketši.
^ ser. 5 Jehofa ke leina la Modimo wa therešo ka ge le utollotšwe ka Beibeleng.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Ditaba tše Dibotse ka Bodumedi ke Dife?
Na go tla tla nako yeo ka yona batho ka moka ba tlago go kopana gotee go rapela Modimo wa therešo?
MOROKAMI
Na go na le Bodumedi bjo bo ka Botwago?
Na o nyamišitšwe ke bodumedi? Ge e ba go le bjalo, o ka thatafalelwa ke go bota bodumedi le ge e le bofe. Go ithuta Beibele go ka thuša bjang?


text:
Na Jesu o be a Nyetše? Na o be a e na le Bana Babo?
Karabo ya Beibele
Le ge Beibele e sa bolele ka go lebanya mabapi le maemo a gagwe a lenyalo, e bolela ka mo go kwagalago gore Jesu o be a se a nyala. * Ela hloko dintlha tše di latelago.
Gantši Beibele e bolela ka lapa labo Jesu le ka basadi bao ba bego ba sepela le yena bodireding bja gagwe le bao ba bego ba e na le yena ge a bolawa, eupša ga e bolele ka gore o be a e na le mosadi. (Mateo 12:46, 47; Mareka 3:31, 32; 15:40; Luka 8:2, 3, 19, 20; Johane 19:25) Lebaka le le kwagalago la gore Beibele e se bolele ka taba ye ke gore o be a se a nyala.
Ge Jesu a be a bolela le barutiwa ba gagwe ka bao ba sego ba tsena lenyalong e le gore ba dire ka mo go oketšegilego tirelong ya Modimo, o itše: “Yo a ka amogelago seo [go se be lenyalong] a a se amogele.” (Mateo 19:10-12) O beetše bao ba kgethago go se tsene lenyalong mohlala ge ba nyaka go ikgafa ka mo go feletšego go Modimo.—Johane 13:15; 1 Bakorinthe 7:32-38.
Pele ga ge Jesu a ehwa, o ile a dira dithulaganyo tša gore mmagwe a hlokomelwe. (Johane 19:25-27) Ge e ba Jesu a be a nyetše goba a be a na le bana, gona o be a tla kgonthišetša gore ditho tše tša kgauswi tša lapa le tšona di a hlokomelwa.
Beibele e diriša Jesu e le mohlala bakeng sa banna bao ba nyetšego, eupša ga e bolele ka tsela yeo a ilego a swara mosadi wa kgonthe ka yona. Go e na le moo, e re: “Banna, tšwelang pele le rata basadi ba lena go etša ge Kriste le yena a ratile phuthego gomme a ikgafa ka baka la yona.” (Baefeso 5:25) Ge e ba Jesu a be a nyetše ge a sa le mo lefaseng, na mohlala wa gagwe o phethagetšego wa monna wa kgonthe yo a nyetšego o be o ka se dirišwe temaneng ye?
Na Jesu o be a na le bana babo?
Ee, Jesu o be a na le bana babo ba tshelelago. Ba ba akaretšago barwarragwe e lego Jakobo, Josefa, Simone le Judase gaešita le dikgaetšedi tše ka bago tše pedi. (Mateo 13:54-56; Mareka 6:3) Bana bao babo Jesu e be e le bana ba mmago Jesu e lego Maria le monna wa gagwe Josefa. (Mateo 1:25) Beibele e bitša Jesu gore ke “leitšibulo” la Maria seo se bolelago gore Maria o be a na le bana ba bangwe.—Luka 2:7.
Dipono tše di fošagetšego ka bana babo Jesu
Batho ba bangwe ba ile ba hlalosa polelwana e rego “barwarragwe” ka ditsela tše fapanego e le ge ba thekga kgopolo ya gore Maria e be e le kgarebe bophelo bja gagwe ka moka. Ka mohlala, ba bangwe ba nagana gore bana babo Jesu ge e le gabotse e be e le barwa ba Josefa bao a bilego le bona lenyalong la gagwe la mathomo. Lega go le bjalo, Beibele e bontšha gore Jesu o ile a hwetša tshwanelo ya gagwe ya bogoši yeo e bego e holofeditšwe Dafida. (2 Samuele 7:12, 13; Luka 1:32) Ge e ba Josefa a be a na le barwa bao ba fetago Jesu, gona morwa yo mogolo go barwa bao e be e tla ba yena mojabohwa yo a swanelegago wa Josefa.
Na polelwana ye e be e šupa go barutiwa ba Jesu goba bana babo ba moya? Kgopolo ye e ganetšana le Mangwalo ka ge lekgeng le lengwe Beibele e bontšha gore “bana babo ba be ba sa dumele go yena.” (Johane 7:5) Beibele e bontšha phapano magareng ga bana babo Jesu le barutiwa ba gagwe.—Johane 2:12.
Kgopolo e nngwe e fošagetšego ke ya gore bana babo Jesu ge e le gabotse e be e le bomotswala’gwe. Lega go le bjalo, Mangwalo a Segerika a diriša mantšu ao a fapanego bakeng sa ‘ngwanabo,’ “metswalo” le ‘motswala.’ (Luka 21:16; Bakolose 4:10) Diithuti tše dintši tša Beibele di dumela gore bana babo Jesu le dikgaetšedi tša gagwe ge e le gabotse e be e le baratho ba gagwe. Ka mohlala, The Expositor’s Bible Commentary e re: “Tsela e kaone ya go kwešiša bao go thwego ke bana babo ... ke gore polelwana ye e šupa bana ba Maria le Josefa bao ka go rialo e lego bana babo Jesu ka Maria.” *
^ ser. 3 Beibele e bolela ka Kriste e le monyadi, eupša ditemana tšeo di dikologilego taba ye di bontšha gore ye e be e le ka tsela ya seswantšhetšo.—Johane 3:28, 29; 2 Bakorinthe 11:2.
^ ser. 13 Bona gape le The Gospel According to St. Mark, Kgatišo ya Bobedi, ka Vincent Taylor, letlakala 249 le A Marginal Jew—Rethinking the Historical Jesus, ka John P. Meier, Bolumo 1, matlakala 331-332.


text:
CampaignActions
- ${title}
Campaign
A re šomeng mmogo go seketša meetse
DIKELETŠO TŠA GO BOLOKA MEETSE
- Lokiša ntlwana ya boithomelo yeo e dutlago e sego fao e tla senya dilitara tše di ka bago 100 000 tša meetse ka ngwaga.
- Efoga go goga ntlwana ya boithomelo ge go sa hlokege. Lahlela dipampiri tša go mina, dikhunkhwane le ditlakala tše dingwe ka selahlela ditlakaleng go na le ka ntlwaneng ya boithomelo. Nako le nako ge o goga ntlwana ya boithomelo, o šomiša dilitara tše 12 tšameetse.
- Šomiša “meetse a masehla” – meetse ao a šomišitšwego go tšwa dipafong, metšheneng ya go hlatswa le methopong ye mengwe ye e bolokegilego – go ka goga ntlwana ya boithomelo ya gago.
- O se ke wa tlatša kudu goba wa hlatšwa kudu letamo la gago la go thuma.
- Šomiša kgamelo go na le lethompo go hlatswa koloi ya gago. Ge o swanetše go šomiša lethompo, šomiša segaši seo se kgonago go ka tswalega magareng ga go gaša koloi. Go šomiša lethompo la go nošetša go ka šomiša dilitara tše di ka bago 30 tša meetse ka motsotso.
- O seke wa tšhela pente goba dikhemikhale ka tereining.
- Balemi ba swanetše go kgonthišiša gore ba bea dibolaya-dikhunkhwane tša bona tše di nago le mpholo kgole le methopo ya meetse le meedi.
- Difeme di swanetše go hlokomela gore di lokollago mekhuri le dimethale tše dingwe tše bogale ka meetseng a ditšhila.
- Batho ba swanetše go hlokomela go se šomiše dinoka goba mabopo a dinoka bjalo ka thoilete.
source: www.dwa.gov.za
ADVERTISEMENT


text:
Puku ya Ngwaga ya Dihlatse tša Jehofa ya 2016
Bala ka modiro woo Dihlatse tša Jehofa di o dirilego ka 2015 le ka histori ya tšona kua Indonesia.
Temana ya Ngwaga ya 2016
Baheberu 13:1 e na le kgothatšo le theto.
Lengwalo le le Tšwago go Sehlopha se Bušago
Molaetša wo woo o kgothatšago o bontšha kamoo dilo tše bjalo ka wepesaete ya jw.org, JW Broadcasting, diteroli tša go nea bohlatse le Dikopano tša rena tša Selete tša 2015 di ipontšhitšego e le ditšhegofatšo tša kgonthe.
“Re Rata Seteišene sa JW Broadcasting Kudu”
Ke dilo dife tšeo di ilego tša swanelwa ke go dirwa gore go hlongwe seteišene se sa thelebišene Inthaneteng?
Go Akgofiša Modiro wa go Agwa ga Diholo tša Mmušo
Modiro wa go aga o rulagantšwe lefsa gore go agwe diholo tše difsa tše dikete tšeo di nyakegago.
Modiro wa go Aga Kua Warwick o Tšwela Pele Bjang?
Ekwa ka bokopana ka tšwelopele ya modiro wa go aga ntlokgolo ya Dihlatse tša Jehofa.
Go Fihlelela Batho Bao ba sa Fihlelegego
Ke eng seo se dirilego gore Terry a dumele gore seo a se kwelego go Dihlatse tša Jehofa ke karabo ya thapelo ya gagwe?
Seetša se Tšwela Pele se Phadima
Karolong ye, bona kamoo Jehofa a tšwelago pele a hlabiša seetša tseleng ya barapedi ba therešo.
Go Neelwa ga Makala
Dihlatse tša Jehofa kua Madagascar le Indonesia di ile tša hwetša ditšhegofatšo tše di kgethegilego mathomong a 2015.
Phetolelo ya Lefase le Lefsa ka Maleme a Oketšegilego
Go ile gwa lokollwa dikgatišo tše lesometshela ngwageng wa tirelo wa 2015.
Pego ya Dikgorong tša Tsheko
Ntwa ya go lwela kgethollo ya bodumedi e tšwela pele lefaseng ka moka.
Dipego—Ditaba tše di Tšwago Lefaseng ka Bophara
Dilo tšeo di bego di le ka lepokising leo Ken yo monyenyane a bego a le fihlile di ile tša thuša ge go be go agwa Holo ya Mmušo.
Afrika
Ke mekgwa efe e mebotse yeo Dihlatse di e dirišago go botša ba bangwe ditaba tše dibotse?
Amerika
Ke ka baka la eng mosadi yo mongwe a ile a ithuta sethokgweng a diriša kerese? Ke ka baka la eng kgoši e bogale ya Maindia a Amerika e be e letile Dihlatse? Gona ke ka baka la eng motho yo a bego a tlaiša Dihlatse a ile a lla?
Asia le Middle East
Ga go na selo seo se thibelago baebangedi ba Mmušo
Yuropa
Monna wa Moromani, mogolegwa le mosadi yo a bego a nagana ka go ipolaya ba thabela go kwa therešo ya Beibele.
Oceania
Ditafola tša dikgatišo, diteroli tša go nea bohlatse, wepesaete ya jw.org le dibidio tša rena di bjala dipeu tša therešo bathong ba makgolo goba ba dikete!
Dintlhakgolo tša Indonesia
Bala ka bokopana ka naga, batho le setšo sa se sengwe sa dihlakahlaka tše dikgolo lefaseng.
Kgwebo ya Dinoko
Lekgolong la bo-16 la nywaga, kgwebo ya dinoko e ile ya matlafatša ikonomi ya lefase.
Ke Nyaka go Thoma mo!
Babapatši ba sego kae ba dipuku tša bodumedi (babulamadibogo) bao ba nago le sebete bao ba tšwago Australia ba ile ba fenya mapheko ge ba be ba thoma modiro wa boboledi.
Mekgwa Yeo e Ilego ya Dirišwa Mathomong ya go Nea Bohlatse
Mananeo a radio le go nea bohlatse maemakepeng go ile gwa galefiša manaba a magolo a therešo kua Indonesia.
Mokgatlo wa Sehlopha sa Barutwana ba Beibele
Mokgatlo wo wa bodumedi o be o theile dithuto tša wona dikgatišong tša Dihlatse tša Jehofa, eupša o ile wa wela kotsing ya go ithekga ka dikgopolo tša batho.
O be a Tšeela Dilo tša Moya Godimo
Bahlolampherefere ba ile ba šwahlela legaeng la Thio Seng Bie a lebeletše, eupša ba ile ba tlogela selo seo a bego a se tšeela godimo kudu go feta dilo tšeo a di lobilego.
Tšhemo ya ka Bodikela bja Java e Tšweletša Dienywa
Ge dikgatišo tša Dihlatse di be di thibelwa ganyenyane-ganyenyane, Dihlatse di ile tša diriša bohlale modirong wa tšona wa go bolela ditaba tše dibotse.
Ka Tlase ga Mmušo wa Japane
Nakong ya Ntwa ya Bobedi ya Lefase, Dihlatse tše dingwe di ile tša hwetša mokgwa wa go ingwadiša mmušong wa Japane ntle le go tsenela dintwa goba dipolotiki.
Mmulamadibogo yo a Nago le Sebete
Mengwageng e 60 ya ge a le tirelong, André Elias o ile a dula a botega le ge a be a botšološišwa le go tšhošetšwa.
Baromiwa Bao ba Tšwago Sekolong sa Gilead ba a Fihla
Baromiwa ba mathomo bao ba tšwago sekolong sa Gilead bao ba ilego ba fihla nageng ye ba ile ba thuša go tšwetša pele modiro wa go bolela ditaba tše dibotse ka lebelo.
Modiro wa Boboledi o Phatlalalela ka Bohlabela
Na kganetšo ya baruti e be e tla atlega lekgeng le?
Baromiwa ba Oketšegilego ba a Fihla
Maemo a go bolela ditaba tše dibotse a ile a fetoga ka lebelo magareng ga bo-1970.
Morwedi wa Kgonthe wa Sara
Titi Koetin ka lethabo o ile a ikokobeletša monna wa gagwe gomme a hwetša moputso o mogolo kudu.
Kopano Yeo e sa Lebalegego
Kopano ya “Ditaba tše Dibotse tša ka mo go sa Felego” yeo e bego e swere ka 1963 e ile ya atlega le ge go be go na le mathata a magolo.
Ke Ile ka Phologa Tlhaselo ya Bokomanisi
Lebitla la Ronald Jacka le be le šetše le epilwe.
E Bile Mmulamadibogo yo a Kgethegilego Mengwaga e 50
Ka 1964, moruti wa kereke ya Protestanta o ile a tšhošetša ka gore: ‘Ke tlo fediša Dihlatse tša Jehofa tša mo Manokwari!’ Na o ile a atlega?
E Kile ya ba Moetapele wa Bosenyi Gomme ka Morago ya ba Modudi yo a Hlomphegago
Molaodi wa Lefapha la Intelligence o ile a botšiša gore: “Ge e le gabotse Dihlatse tša Jehofa di dira’ng mo Indonesia?”
Ba Ikemišeditše go Tšwela Pele
Ke eng seo se ilego sa tutueletša bao ba bego ba bogetše gore ba re: “Dihlatse tša Jehofa di swana le dipikiri”?
Ga se ba ka ba Tlogela go Bokana Gotee
Ge thibelo e be e tlošwa go Dihlatse tša Jehofa, molaodi yo mogolo o ile a bolela mantšu a makatšago a re: “Lengwalo le la go ngwadišwa semolao ga le le nee tokologo ya go hlankela Modimo.”
Go Bontšha Lerato la Bokriste Dinakong tša Dikotsi
Dihlatse tša Jehofa di ile tša arabela kapejana ka morago ga gore tšhišinyego ya lefase e šwalalanye toropo ya kua Indonesia yeo e bitšwago Gunungsitoli.
Re ka se Tsoge re Dumedišitše Folaga
Daniel Lokollo o gopola kamoo a ilego a tlaišwa ke baleti ba kgolego.
Re Ile ra Latela Tlhahlo Gomme ra Phela!
Dingangišano tša magareng ga Mamoseleme le Bakriste kua Indonesia di ile tša bakela Dihlatse tša Jehofa mathata a magolo.
Modiro wa Boboledi o a Oketšega
Ka morago ga gore thibelo e tlošwe, bana babo rena ba ile ba holwa ke dilo tše tharo tša bohlokwa.
Go Bolela ka Leina la Modimo ka Sebete
Dihlatse di ile tša fenya bjang mapheko ao a bego a bakwa ke mekgwa le ditšo tšeo di bego di šitiša Dihlatse gore di se be le sebete?
Ofisi ya Lekala Malekelekeng
Bao ba hlankelago tlhokagalong ba be ba nyaka tšhemo yeo batho ba gona ba bantši ba sa kago ba kwa ka Jehofa gomme ba e hweditše.
“Jehofa o re Šegofaditše go Feta Kamoo re Bego re Nagana ka Gona!”
Phuthego ya motseng wa Tugala, kua Indonesia, e ile ya hwetša tšhegofatšo yeo e bego e sa e letela.
Mafelelong re Ile ra Kopana!
Bana ba motho ba babedi kua Indonesia ba ile ba aroganywa ge yo mongwe a be a išwa gore a thwalwe, eupša therešo ya Beibele e ile ya dira gore ba kopane.
Mengwaga e Lekgolo e Fetilego—1916
Tiragalo yeo e diragetšego mathomong a 1916 e ile ya ipontšha e le bohlokwa kudu go Barutwana ba Beibele.
Dipalomoka tša 2015
Re dirile maiteko afe le go diriša didirišwa dife gore re bolele ditaba tše dibotse tša Mmušo wa Modimo?
Segopotšo sa Lehu la Jesu
—Labohlano, April 3, 2015
Lesolo la dibeke tše nne la go laletša batho le bile le mafelelo a mabotse kudu.


text:
Namen mit Nachnamen Mohl
Alexa MohlAlexander MohlAndrea MohlAndreas MohlAngela MohlAnita MohlAnja MohlAnne MohlAnnette MohlAriane MohlArne MohlArtur MohlBarbara MohlBenjamin MohlBernadett Eva MohlBettina MohlBianca MohlBirgit MohlBrigitte MohlBärbel MohlCeline MohlChristian MohlClaudia MohlDaniel MohlDavid MohlDejan MohlDirk MohlElena MohlElisabeth MohlElmar MohlErnst MohlFrank MohlFranz MohlGeorg MohlGerhard MohlGustav MohlHannah MohlHans MohlHans Peter MohlHans-Peter MohlHans-Ulrich MohlHedwig MohlHeike MohlHelmut MohlIna MohlIrene MohlIrina MohlJennifer MohlJenny MohlJessica MohlJochen MohlJudith MohlKarin MohlKarl MohlKlaus MohlKonrad MohlKurt MohlLeander MohlLisa MohlLuba MohlLukas MohlLydia MohlMadeleine MohlMaria MohlMaria Simonetta MohlMarion MohlMarkus MohlMartin MohlMartina MohlMatthias MohlMeike MohlMichaela MohlMirka MohlMoriz MohlMuriel MohlNadine MohlNicole MohlNorbert MohlPeter MohlPetra MohlPhilipp MohlRolf Dieter MohlRuth MohlSascha MohlSilke MohlSonja MohlSteffen MohlThomas MohlThorsten MohlTobias Felix MohlTobias MohlUlrich MohlUlrike MohlUrsula Marianne MohlUte MohlValentin MohlViktor MohlVolker MohlWalter MohlWolfgang Mohl


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Timotheo 5:1-25
5 Monna yo mogolo+ o se ke wa mo kgalema ka matla. Go fapana le seo, o mo lope bjalo ka tate, banna ba bafsa bjalo ka bana beno,2 basadi ba bagolo+ bjalo ka bomma, basadi ba bafsa bjalo ka dikgaetšedi+ ka tshekego yohle.3 Hlokomela bahlologadi bao ba hlokago thušo e le ka kgonthe.+4 Eupša ge e ba mohlologadi le ge e le ofe a na le bana goba ditlogolo, anke bona bao ba ithute pele go tlwaela go diriša boineelo go Modimo go ba lapa la gabo bona+ le go lefa batswadi+ le borakgolo le bomakgolo ba bona seo se ba swanetšego, gobane se se a kgahliša mahlong a Modimo.+5 Bjale mosadi yo e lego mohlologadi yo a hlokago thušo e le ka kgonthe le yo a tlogetšwego e le mohloki+ o holofetše Modimo+ gomme o phegelela ditopong le dithapelong bošego le mosegare.+6 Eupša yo a ikgafelago go kgotsofatša nama+ o hwile+ le ge a phela.7 Ka gona tšwela pele o nea ditaelo tše+ gore ba tle ba hloke bosodi.+8 Ka kgonthe ge e ba motho a sa babalele bao e lego ba gabo,+ kudukudu ditho tša lapa la gagwe,+ o latotše+ tumelo+ gomme ke yo mobe go feta motho yo a se nago tumelo.9 Mohlologadi a ka tsenywa lelokelelong la bao ba thušwago ge e ba a se ka tlase ga nywaga e masometshela, e be yo e bego e le mosadi wa monna o tee,+10 a tsebja ka mediro e mebotse+ ya ge e ba a ile a godiša bana,+ a amogela baeng,+ a hlapiša bakgethwa dinao,+ a thuša bao ba lego mohlakong+ le go ineela modirong o mongwe le o mongwe o mobotse.+11 Ka lehlakoreng le lengwe, o se ke wa tsenya bahlologadi ba bafsa lelokelelong leo gobane ge dikganyogo tša bona tša go nyaka go nyalwa di tsena magareng ga bona le Kriste,+ ba nyaka go nyalwa.12 Ba tla hwetša kahlolo gobane ba hlanogetše seo ba bego ba se holofeditše mathomong.+13 Ka nako e swanago ba ithuta go se dire selo, ba thetha le dintlo; ee, e sego feela go se dire selo, eupša e bile ke basebi le bao ba tsenatsenago ditabeng tša batho ba bangwe,+ ba bolela ka dilo tšeo ba sa swanelago go bolela ka tšona.14 Ka gona ke rata gore bahlologadi ba bafsa ba nyalwe,+ ba belege bana,+ ba hlokomele lapa, ba se nee moganetši sebaka sa go rogaka.+15 Ge e le gabotse, ba bangwe ba šetše ba arošitšwe gore ba latele Sathane.16 Ge e ba mosadi yo a dumelago a na le bahlologadi bao e lego ba leloko ka lapeng la gagwe, a a ba thuše,+ gore phuthego e se ke ya imetšwa. Ke moka e ka thuša bahlologadi bao ba hlokago thušo e le ka kgonthe.+17 Anke bagolo bao ba okamelago+ gabotse ba tšewe ba swanelwa ke kgodišo yeo e lego gabedi,+ kudukudu bao ba šomago ka thata go boleleng le go ruteng.+18 Gobane lengwalo le re: “O se ke wa tlema poo molomo ge e fola mabele”;+ gape le re: “Mošomi o swanelwa ke moputso wa gagwe.”+19 O se ke wa dumela go latofatšwa ga mogolo, ge e se feela ka bohlatse bja dihlatse tše pedi goba tše tharo.+20 Batho bao ba tlwaetšego go dira sebe+ o ba sole+ pele ga babogedi ka moka, gore e be temošo go ba bangwe ka moka.+21 Ke go laela ka matla pele ga Modimo le Kriste Jesu+ le barongwa ba ba kgethilwego gore o latele ditaelo tše ka ntle le go beba sefahlego goba go kgetholla.+22 Le ka mohla o se ke wa akgofela go bea motho+ diatla+ e le ge o mo kgethela boemo bja boikarabelo; le gona o se ke wa ba le kabelo dibeng tša ba bangwe;+ ipoloke o sekile.+23 O se sa nwa meetse feela,* eupša enwa beine e nyenyane+ bakeng sa mala a gago le bolwetši bjo bo felago bo go tlela.24 Dibe tša batho ba bangwe di tsebja phatlalatša,+ tša ba iša ka go lebanya kahlolong, eupša ge e le tša ba bangwe tšona di bonwa ka morago.+25 Ka tsela e swanago, le mediro e mebotse e tsebja phatlalatša+ gomme yeo e sego bjalo e ka se dule e utegile.+


text:
Genesi
15 Ka morago ga dilo tšeo lentšu la Jehofa la tlela Aborama ponong+ la re: “Se boife+ Aborama. Ke nna kotse ya gago.+ Moputso wa gago e tla ba o mogolo kudu.”+ 2 Ke moka Aborama a re: “Mmuši Morena Jehofa, o tla nnea eng ka ge e le mo ke se na bana gomme yo a tlago go tšea ntlo ya ka e le monna wa kua Damaseko e lego Eliesere?”+ 3 Aborama a oketša ka gore: “Bona! Ga se wa nnea peu,+ le gona mohlanka+ wa lapa la ka ke yena e tlago go ba mojabohwa.” 4 Eupša Jehofa a bolela le yena a re: “Monna yo e ka se be mojabohwa wa gago, eupša bohwa bja gago bo tla jewa ke yo a tlago go tšwa mo go wena.”+
5 Bjale a mo ntšhetša ka ntle gomme a re: “Hle anke o lebelele godimo magodimong gomme o bale dinaledi ge e ba o ka kgona go di bala.”+ A iša pele a re go yena: “Ka gona peu ya gago e tla lekana le tšona.”+ 6 A ba le tumelo go Jehofa;+ yena a mmalela seo e le go loka.+ 7 Ke moka a oketša ka gore go yena: “Ke nna Jehofa yo a go ntšhitšego Uri ya Bakaladea gore ke go nee naga ye e be ya gago.”+ 8 Yena a araba a re: “Mmuši Morena Jehofa, ke tla tseba ka’ng gore e tla ba ya ka?”+ 9 Modimo a re go yena: “Ntlišetše sethole sa nywaga e meraro, pudi e tshadi ya nywaga e meraro, kgapa ya nywaga e meraro, leebakgorwana le leebana.”+ 10 A tšea diphoofolo tšeo ka moka a ripa e nngwe le e nngwe ya tšona diripa tše pedi gore seripa se sengwe le se sengwe sa tšona se lekane le se sengwe, eupša dinonyana a se di ripaganye.+ 11 Dinonyana tša go ja nama tša theogela ditotong tšeo,+ eupša Aborama a di raka.
12 Ka moragonyana ge letšatši le be le le kgauswi le go sobela, Aborama a ya ka boroko,+ gomme a aparelwa ke leswiswi le legolo la go tšhoša. 13 Modimo a re go Aborama: “Tseba gore ruri ba peu ya gago ba tla diilela nageng yeo e sego ya gabo bona,+ ba hlankela batho ba moo gomme bona bao ba tla ba tlaiša nywaga e makgolonne.+ 14 Eupša setšhaba seo ba tlago go se hlankela ke tla se ahlola,+ gomme ka morago ga moo ba tla tloga le dithoto tše dintši.+ 15 Ge e le wena o tla hwa ka khutšo o phetše nako e telele; wa bolokwa le borakgolokhukhu ba gago.+ 16 Eupša molokong wa bone ba tla boela mo,+ gobane ka nako yeo molato wa Baamore o tla ba o se wa tšwa o tlala.”+
17 Letšatši la sobela gomme gwa ba le kgampi ya leswiswi. Bjale gwa bonala sebešo seo se thunyago muši le serumula sa mollo gomme tša feta magareng ga diripa tšela tša diphoofolo.+ 18 Lona letšatšing leo Jehofa a dira kgwerano le Aborama+ a re: “Peu ya gago ke tla e nea naga ye,+ go tloga ka noka ya Egipita go fihla ka noka e kgolo, noka ya Eforate:+ 19 naga ya Bakeni,+ Bakenitsi le Bakadamoni 20 le Bahethe,+ Baperetse+ le Barefai+ 21 le Baamore, Bakanana, Bagirigashe le Bajebusi.”+


text:
Tsoma Mahumo a Kgonthe
“Itireleng bagwera ka mahumo a sa lokago.”—LUKA 16:9.
DIKOPELO: 32, 154
1, 2. Ke ka baka la’ng tshepedišong ya gona bjale ya dilo go tla dula go na le badiidi?
MAEMO a lehono a ikonomi ga a kgahliše e bile a kweša bohloko. Bafsa ba tsomana le mešomo eupša ga ba e hwetše. Batho ba bantši ba bea maphelo a bona kotsing ka go hudugela dinageng tša go huma go yo tsoma mafulo a matala. Badiidi ba tletše lefase ka moka, gaešita le dinageng tše di humilego. Bahumi ba tšwela pele ba huma le dinala, mola badiidi ba tšwela pele ba diila le go feta. Banyakišiši ba bangwe ba sa tšwa go akanyetša gore bahumi ba bangwe mo lefaseng ba na le tšhelete e ntši go feta ya batho ba tikologong ya gabo bona e kopane. Gaešita le ge seo go le thata go se kgonthišetša, ga go na yo a ka ganetšago taba ya gore batho ba dibilione ba hloka le pudi ya leleme le letala, mola batho ba bangwe tšhelete go bona e le maswika. Jesu o ile a lemoga taba yeo ge a be a re: “Le na le badiidi ka mehla.” (Mar. 14:7) Ke ka baka la’ng maemo a le ka tsela ye?
2 Jesu o be a tseba gore maemo a ikonomi a be a ka se kaonefale go fihlelela ge Mmušo wa Modimo o buša mo lefaseng. Dikgwebo tša megabaru, tšeo di swantšhetšwago ke “babapatši” bao go boletšwego ka bona go Kutollo 18:3, gotee le mekgatlo ya dipolotiki le madumedi, ke karolo ya lefase la Sathane. Le ge batho ba Modimo ba sa tšee karolo ka mo go feletšego dipolotiking le bodumeding bja maaka, ba bantši ba bona ga go kgonege gore ba se tšee karolo ka mo go feletšego dikgwebong tša lefase le la Sathane.
3. Re tlo ahlaahla dipotšišo dife?
3 Ka ge re le Bakriste, re swanetše go hlahloba tsela yeo re ikwago ka yona ka kgwebo ka go ipotšiša dipotšišo tša go swana le tše di rego: ‘Nka diriša bjang dilo tša ka tše di bonagalago ka tsela yeo e bontšhago gore ke botegela Modimo? Nka lekanetša bjang tsela yeo ke tsenyago letsogo ka yona dikgwebong tša lefase le? Ke diphihlelo dife tšeo di bontšhago gore batho ba Modimo ba ithekgile ka yena ka mo go feletšego mehleng ye e thata?’
SESWANTŠHO SA MABAPI LE MOLAKI YO A SA LOKAGO
4, 5. (a) Molaki wa seswantšhong sa Jesu o ile a ikhwetša a le mathateng afe? (b) Jesu o neile balatedi ba gagwe keletšo efe?
4 Bala Luka 16:1-9. Seswantšho se sa Jesu sa mabapi le molaki yo a sa lokago se dira gore re nagane. Ka morago ga gore molaki yo a latofatšwe ka molato wa go senyetša mong wa gagwe thoto, o ile a diriša “bohlale bjo bo holago” go ‘itirela bagwera’ e le gore ba tle ba mo thuše mohla a rakwa mošomong. * Ke therešo gore Jesu o be a sa kgothaletše barutiwa ba gagwe gore ba dire dilo tše di sa lokago gore ba kgone go phela lefaseng le. O boletše gore mokgwa wo ke wa “bana ba tshepedišo ye ya dilo,” eupša o ile a diriša seswantšho seo go ruta thuto ya bohlokwa.
5 Jesu o be a tseba gore go swana le molaki yo a ilego a ikhwetša a le mathateng, ba bantši ba balatedi ba gagwe ba be ba tlo swanelwa ke go šoma mešomo ya boiphedišo lefaseng le la dikgwebo tšeo di tletšego boradia. Ke ka baka leo a ba eletšago ka gore: “Itireleng bagwera ka mahumo a sa lokago, e le gore ge a fela, ba [Jehofa le Jesu] le amogele mafelong a bodulo a sa felego.” Re ka ithuta’ng keletšong ye ya Jesu?
6. Re tseba bjang gore Modimo o be a se a bopela batho gore ba tle ba be le dikgwebo?
6 Le ge Jesu a se a hlalosa gore ke ka baka la eng a ile a re mahumo ‘ga se a loka,’ Beibele e bolela ka mo go kwagalago gore Modimo o be a se a bopela batho gore ba tle ba be le dikgwebo. Jehofa o ile a nea Adama le Efa dilo tše dintšintši tšeo ba bego ba di hloka gore ba phele. (Gen. 2:15, 16) Ka morago, ge moya o mokgethwa o be o šoma go batlotšwa ba phuthego ya lekgolong la pele la mengwaga, “ga go le o tee [wa bona] yo a bego a ka bolela gore selo le ge e le sefe seo a bego a na le sona e be e le sa gagwe; eupša ba be ba hlakanela dilo ka moka.” (Dit. 4:32) Moporofeta Jesaya o boletše e sa le pele ka nako yeo ka yona batho ka moka ba tlago go ipshina ka dilo tša mo lefaseng. (Jes. 25:6-9; 65:21, 22) Eupša mo nakong ye, balatedi ba Jesu ba be ba tla swanelwa ke go diriša “bohlale bjo bo holago” gore ba kgone go iphediša ka “mahumo a sa lokago” a lefase le ge ba dutše ba hlankela Modimo.
DIRIŠA MAHUMO A SA LOKAGO KA BOHLALE
7. Jesu o re neile keletšo efe go Luka 16:10-13?
7 Bala Luka 16:10-13. Molaki wa seswantšhong sa Jesu o ile a itirela bagwera e le gore a tle a ikhole. Lega go le bjalo, Jesu o kgothaleditše balatedi ba gagwe gore ba itirele bagwera legodimong e sego ka mabaka a go tlo ikhola. Ditemana tše di latelago seswantšhong se di tswalanya go diriša “mahumo a sa lokago” le go botegela Modimo. Seo Jesu a bego a se bolela mo ke gore re ka ‘itlhatsela re botega’ go Modimo ge re šetše re na le mahumo ao, goba tseleng yeo re a dirišago ka yona. Re ka dira seo bjang?
8, 9. Nea mehlala ya kamoo ba bangwe ba bontšhago gore ba botegela Modimo tseleng yeo ba dirišago mahumo a sa lokago.
8 Tsela e kgolo yeo re ka bontšhago ka yona gore re botegela Modimo ka dilo tša rena tše di bonagalago ke ka go neela ka ditšhelete tša rena go thekga modiro wa go bolela ditaba tše dibotse lefaseng ka bophara woo Jesu a boletšego ka wona e sa le pele. (Mat. 24:14) Ngwanenyana yo mongwe kua India o be a na le lepokisana leo a bego a lahlela disente ka go lona, a bile a gana le go reka dithoye ka tšhelete yeo. Ge lepokisana leo le tletše, o ile a neela ka tšhelete yeo gore e yo šomišwa modirong wa go bolela ditaba tše dibotse. Ngwanabo rena yo mongwe le yena gona moo India yo a nago le polase ya dikhokhonate, o ile a neela ka dikhokhonate tše dintši ofising ya bofetoledi ya Malayalam. O re o neetše ka dikhokhonate tšeo e le gore bana babo rena ba se reke dikhokhonate eupša ba diriše tšhelete yeo ba bego ba tlo reka dikhokhonate ka yona go phetha mešomo e mengwe. Ruri bjo ke bohlale bjo bo holago! Bana babo rena ba bangwe le bona kua Gerika ba dula ba neela ka makhura a mohlware, tšhese le dijo tše dingwe legaeng la Bethele ya nageng yeo.
9 Ngwanabo rena wa kua Sri Lanka, yoo ga bjale a hudugetšego nageng e šele, o dumeletše bana babo rena ba kua Sri Lanka gore ba šomiše legae la gagwe go swarela diboka le dikopano le gore go dule bahlanka bao ba lego tirelong ya nako e tletšego. Ke therešo gore ngwanabo rena yo nkabe a dira tšhelete ka legae leo la gagwe, eupša boikgafo bja gagwe bo thuša bagoeledi ba lefelong leo bao ba se nago sa bona. Dinageng tšeo modiro wa rena o thibetšwego, bana babo rena ba bula magae a bona gore a šomišwe e le Diholo tša Mmušo, gomme seo se thuša babulamadibogo ba bantši bao ba se nago sa bona le batho ba bangwe gore ba kgone go ba gona dibokeng ntle le go ntšha tšhelete ya ditshenyagalelo.
10. Ke ditšhegofatšo dife tše dingwe tšeo re di hwetšago ge re neela ka dilo tša rena tše di bonagalago?
10 Mehlala yeo re sa tšwago go bolela ka yona e bontšha gore batho ba Modimo ba ‘botega le dilong tše dinyenyane,’ ke gore, tseleng yeo ba dirišago mahumo a bona ao a fetwago ke mahumo a moya ka bohlokwa. (Luka 16:10) Bagwera ba ba Jehofa ba ikwa bjang ka go dira boikgafo bjo? Ba a tseba gore go fana ka dilo tša bona tše di bonagalago ke tsela ya go hwetša mahumo a “kgonthe.” (Luka 16:11) Kgaetšedi yo a dulago a ntšha moneelo wa go thekga mediro ya Mmušo wa Modimo o hlalosa tšhegofatšo yeo a e hweditšego ka gore: “Ka ge ke neela ka dilo tša ka tše di bonagalago, ke bone mohlolo wo ke sa kago ka o bona go theoša le mengwaga. Ke hweditše gore ge ke neela kudu ka dilo tša ka tše di bonagalago, go ba bonolo gore ke dire le dilo tše dingwe. Ga ke be le bothata bja go lebalela ba bangwe, ga ke ba felele pelo e bile ga ke be le bothata bja go amogela keletšo le dilo tše di nyamišago.” Ba bantši ba hweditše gore go fana ka dilo tša bona tše di bonagalago go ba thuša go gola moyeng.—Ps. 112:5; Die. 22:9.
11. (a) Ge re neela ka dilo tša rena tše di bonagalago ka pelo e tšhweu, re bontšha bjang gore re na le “bohlale bjo bo holago”? (b) Batho ba Modimo ba diriša meneelo bjang ka go lekalekana? (Bona seswantšho seo se lego mathomong a sehlogo.)
11 Go diriša dilo tša rena tše di bonagalago go thekga mediro ya Mmušo wa Modimo go bontšha ka tsela e nngwe gape gore re na le “bohlale bjo bo holago.” Go dira bjalo go re nea sebaka sa go thuša ba bangwe. Bao ba nago le dilo tše di bonagalago eupša ba sa kgone go tsenela tirelo ya nako e tletšego goba go ya tlhokagalong dinageng dišele, ba thabišwa ke go tseba gore meneelo yeo ba e ntšhago e thekga bao ba kgonago go dira mediro yeo. (Die. 19:17) Meneelo ya boithatelo e thuša gore go romelwe dikgatišo le go thekga modiro wa boboledi dinageng tšeo di diilago tšeo go tšona batho ba thabelago molaetša wa Beibele. Ka mengwaga e mentši, dinageng tša go swana le Congo, Madagas-car le Rwanda, gantši bana babo rena ba ile ba swanelwa ke go kgetha magareng ga go rekela malapa a bona dijo goba go a rekela Dibeibele, moo ka dinako tše dingwe tšhelete ya go reka Dibeibele tšeo e bego e lekana le mogolo wa beke ka moka goba kgwedi. Eupša ga bjale, ka baka la meneelo ya rena le go dirišwa ga yona ka ‘go lekalekana,’ mokgatlo wa Jehofa o dirile gore go fetolelwe Dibeibele le go di nea setho se sengwe le se sengwe sa lapa gotee le barutwana ba Beibele bao ba swerwego ke tlala ya moya. (Bala 2 Bakorinthe 8:13-15.) Ka go re’alo, batho bao ba ntšhago meneelo le bao ba holwago ke yona ba kgona go ba bagwera ba Jehofa.
O SE KE WA TSENA KA MO GO FETELETŠEGO “MEDIRONG YA KGWEBO YA BOPHELO”
12. Aborahama o ile a bontšha bjang gore o be a na le tumelo go Modimo?
12 Selo se sengwe seo re ka se dirago gore Jehofa e be mogwera wa rena ke go se šunye nko ditabeng ka moka tša kgwebo tša lefase le eupša re diriše maemo a rena go tsoma mahumo a “kgonthe.” Aborahama, e lego monna wa bogologolo yo a bego a na le tumelo, o ile a kwa Modimo ka boikokobetšo gomme a tloga nageng e humilego ya Uri gore a yo dula ditenteng le go lwela go tiiša segwera sa gagwe le Jehofa. (Baheb. 11:8-10) O ile a dula a lebeletše Jehofa e le yena feela yo a ka mo neago mahumo a kgonthe, gomme a se leke go itsomela mahumo, e lego seo se bego se tla bontšha gore ga a na tumelo go Modimo. (Gen. 14:22, 23) Jesu o re kgothaleditše gore re be le tumelo ya mohuta woo ge a be a botša lesogana la mohumi gore: “Ge e ba o nyaka go ba yo a phethagetšego, sepela o yo rekiša dilo tša gago o nee badiidi gomme o tla ba le letlotlo legodimong, ke moka o tle o be molatedi wa ka.” (Mat. 19:21) Lesogana leo le be le se na tumelo ya go swana le ya Aborahama, eupša ba bangwe ba bontšhitše tumelo e matla go Modimo.
13. (a) Paulo o ile a nea Timotheo keletšo efe? (b) Rena re ka diriša bjang keletšo ya Paulo lehono?
13 Timotheo le yena o be a na le tumelo. Ka morago ga gore Paulo a mmitše gore ke “mohlabani yo mobotse wa Kriste Jesu,” o ile a re go yena: “Ga go na motho yo e rego ge a hlankela e le mohlabani a itsenya medirong ya kgwebo ya bophelo bja batho ka kakaretšo, e le gore a tle a amogelwe ke yo a mo ngwadišitšego e le mohlabani.” (2 Tim. 2:3, 4) Balatedi ba Jesu lehono, go akaretša le lešaba le legolo la batho ba ka godimo ga milione bao ba lego tirelong ya nako e tletšego, ba diriša keletšo ya Paulo go fihla moo maemo a ba dumelelago. Ge ba dutše ba lwantšha kgatelelo ya dipapatšo le moya wa go rata dilo tša lefase le, ba gopola molao wa motheo wo o rego: “Moadimi ke mohlanka wa moadimiši.” (Die. 22:7) Selo seo Sathane a se nyakago ka mahlo a mahwibidu ke go re bona re šomiša nako ya rena ka moka le matla a rena ka moka re le makgoba a tshepedišo ya gagwe ya tša kgwebo. Diphetho tše dingwe tše re ka di dirago ditabeng tša ditšhelete di ka re tlogela re le makgoba a gagwe ka mengwaga e mentši. Tšhelete e ntši yeo re ka e adimago gore re lefelele ntlo, thuto ya bana ba rena, dikoloi tša go tura gaešita le go dira manyalo a maemo di ka re bakela mathata a magolo a ditšhelete. Re bontšha gore re bohlale ge re kgetha go phela ka dilo tše sego kae gomme re fokotša dikoloto le go se rekareke dilo, ka go dira bjalo ra ba makgoba a Modimo go e na le go ba makgoba a tshepedišo ya tša kgwebo ya lefase le.—1 Tim. 6:10.
14. Ke’ng seo re swanetšego katanela go se dira? Nea mehlala.
14 Go phela ka dilo tše sego kae go bolela gore re tsebe dilo tše di tlago pele maphelong a rena. Banyalani ba bangwe ba be ba na le kgwebo ya ditšweletšwa tše itšego yeo e bego e sepela gabotse kudu. Lega go le bjalo, ka ge ba be ba nyaka go boela tirelong ya nako e tletšego ba ile ba rekiša kgwebo ya bona, seketswana sa bona le dilo tša bona tše dingwe. Ka morago ga moo, ba ile ba ithaopela go yo thuša modirong wa go aga ntlokgolo ya rena kua Warwick, New York. Tšhegofatšo e kgethegilego yeo ba bilego le yona ke ya go šoma Bethele ba na le morwedi wa bona le mokgonyana wa bona, gaešita le go šoma ka dibeke tše mmalwa le batswadi ba mokgonyana wa bona, bao le bona ba bego ba thuša gona moo Warwick. Kgaetšedi yo e lego mmulamadibogo kua Colorado, U.S.A., o ile a hwetša mošomo wa nakwana pankeng. Bašomigotee le yena ba ile ba kgahlwa kudu ke mošomo wa gagwe moo a ilego a botšwa gore ge a ka dumela go šoma ka nako e tletšego o tla okeletšwa mogolo ka makga a mararo. Lega go le bjalo, ka ge mošomo woo o be o tlo mo šitiša go swarega kudu ka tšhemo, o ile a gana maemo ao. Ye e no ba e le mehlala e sego kae ya bahlanka ba bantši ba Jehofa bao ba ikgafago tirelong ya gagwe. Go etiša pele dilo tša Modimo ka tsela e bjalo ke bohlatse bja gore re tšeela godimo segwera sa rena le yena le mahumo a moya go feta selo le ge e le sefe seo lefase la lehono le ka re neago sona.
GE MAHUMO A KGONTHE A FELA
15. Ke mahumo afe ao a tlišago lethabo la kgonthe?
15 Ga se gore ge motho a humile o šegofatšwa ke Modimo. Jehofa o šegofatša bao ba “[humilego] medirong e mebotse.” (Bala 1 Timotheo 6:17-19.) Ka mohlala, ka morago ga gore Lucia * a kwe gore kua Albania go nyakega bagoeledi ba oketšegilego, o ile a tloga Italy gomme a hudugela Albania ka 1993 a sa šome, a tshepile Jehofa feela. O ile a ithuta Sealbania gomme o thušitše batho ba fetago ba 60 gore ba ineele go Jehofa. Gaešita le ge ba bantši ba bahlanka ba Jehofa ba sa šome ditšhemo tša go nona go swana le yeo ya Albania, re ka se tsoge re lebetše selo le ge e le sefe seo re se dirago go thuša ba bangwe go hwetša tsela e išago bophelong le go dula go yona. Bao re ba thušago le bona ba ka se tsoge ba lebetše seo.—Mat 6:20.
16. (a) Go tlo direga’ng ka tshepedišo ye ya dilo le mahumo a yona? (b) Go tseba seo se tlago go direga nakong e tlago go swanetše go re thuša go lebelela mahumo bjang?
16 Jesu o itše: “Ge [mahumo a sa lokago] a fela,” ga se a re ‘ge a ka fela.’ (Luka 16:9) Go wa ga dipanka le ikonomi tšeo di diregago mehleng ye ya bofelo ga se selo ge di bapetšwa le seo se tlago go direga lefaseng ka moka kgauswinyane. Tshepedišo ka moka ya Sathane—e lego dipolotiki, madumedi le dikgwebo—, e tlo fela. Moporofeta Hesekiele le moporofeta Tsefanya ba boletše e sa le pele gore gauta le silifera, e lego dilo tšeo go tloga kgale borakgwebo ba di tšeago di le bohlokwahlokwa, di tlo hloka mohola. (Hesek. 7:19; Tsef. 1:18) O tla re’ng ge gona bjale o ka hwa o tseba gore o be o phegelela “mahumo a sa lokago” a lefase le, go e na le go phegelela mahumo a kgonthe? O tlo ikwa go swana le monna yo a ilego a šoma ka thata bophelo bja gagwe ka moka go ikgobokeletša tšhelete e ntši, eupša ka morago a hwetša gore tšhelete yeo ke ya bofora. (Die. 18:11) Ee, mafelelong mahumo a lefase le a tlo fela, ka gona o se ke wa fetwa ke sebaka sa go a dirišetša go ‘itirela segwera’ le Jehofa le Jesu. Selo le ge e le sefe seo re se dirago go thekga mediro ya Mmušo wa Jehofa, se re humiša moyeng.
17, 18. Bagwera ba Modimo ba tlo hwetša’ng nakong e tlago?
17 Ge Mmušo wa Modimo o tlile mo lefaseng, re ka se sa lefa rente le go adima ditšhelete, dijo e tlo ba tše dintši le go hwetšagala mahala e bile re ka se sa lefelela tša kalafo. Lapa la Jehofa la lefaseng le tlo ipshina ka bophelo. Gauta, silifera le maswika a mangwe a bohlokwa e tla ba e le dilo tšeo re ikgabišago ka tšona, e sego go dira kgwebo ka tšona. Ka moka ga rena re tlo hwetša dikota tša maemo a godimo le maswika mahala gore re ikagele dintlo tše dibotse. Re tlo thabela go thušana medirong yeo, gomme ga go na yo a tlo letelago gore yo mongwe a mo lefe. Letšatši le lengwe le le lengwe re tlo thabela go fana dilo tše dintši tša mo lefaseng.
18 Ye e no ba mehlala ya ditšhegofatšo tše dintšintši tšeo di tlago go thabelwa ke bao ba itirelago segwera le Jehofa le Jesu. Barapedi ba Jehofa lefaseng ka moka ba tlo thaba wa go se kgone go itshwara ge ba tla be ba ekwa Jesu a re: “Tlang, lena bao le šegofaditšwego ke Tate, jang bohwa bja Mmušo wo le o lokišeditšwego go tloga go theweng ga lefase.”—Mat. 25:34.
^ par. 4 Jesu ga se a bolela ge e ba seo molaki yo a bego a latofatšwa ka sona e be e le therešo goba maaka. Lentšu la Segerika leo le fetoletšwego e le “latofatšwa” go Luka 16:1, le bontšha gore go ka direga gore molaki yoo o be a thomeletšwa. Lega go le bjalo, Jesu o ile a bolela ka seo molaki yoo a ilego a se dira ka morago ga go latofatšwa, ga se a bolela ka dilo tšeo di dirilego gore a rakwe mošomong.
^ par. 15 Kanegelo ya bophelo bja Lucia Moussanett e ka go Phafoga! ya July 8, 2003, matl. 28-31.


text:
Kgaolo 43: Joshua e ba Moetapele
MOSHE o be a nyaka go tsena nageng ya Kanana le Baisiraele. Ka gona o ile a kgopela Jehofa a re: ‘Ntumelele ke tshele Noka ya Jorodane gomme ke yo bona naga e botse.’ Eupša Jehofa a re: ‘Homola! O se sa hlwa o bolela le nna gape ka taba ye!’ Na o a tseba gore ke ka baka la’ng Jehofa a ile a bolela bjalo?
Ke ka baka la seo se ilego sa direga nakong ya ge Moshe a be a itia leswika. Gopola gore yena le Arone ba ile ba se ke ba godiša Jehofa. Ga se ba ka ba botša setšhaba gore ke Jehofa a bego a ntšhitše meetse leswikeng. Ka baka leo, Jehofa o ile a re a ka se ba dumelele go tsena nageng ya Kanana.
Bjale dikgwedi tše sego kae ka morago ga ge Arone a hwile, Jehofa o ile a re go Moshe: ‘Tšea Joshua gomme o mo emiše pele ga moperisita Eleasara le pele ga setšhaba. Ke moka gona moo pele ga bona ka moka, o botše setšhaba ka moka gore Joshua ke moetapele yo mofsa.’ Moshe o ile a dira seo Jehofa a se boletšego, go etša ge o ka bona mo seswantšhong.
Ke moka Jehofa a re go Joshua: ‘Tia matla gomme o se ke wa boifa. O tla etelela Baisiraele pele go tsena nageng ya Kanana yeo ke ba holofeditšego yona, e bile ke tla ba le wena.’
Ka morago Jehofa o ile a botša Moshe gore a rotogele godimo ga Thaba ya Nebo yeo e lego nageng ya Moaba. Gona moo, Moshe o ile a kgona go lebelela ka mošola wa Noka ya Jorodane gomme a bona naga e botse ya Kanana. Jehofa a re go yena: ‘Ye ke naga yeo ke holofeditšego go e nea bana ba Aborahama, Isaka le Jakobo. Ke go dumeletše go e bona, eupša nka se go dumelele go tsena go yona.’
Moshe o ile a hwela gona moo godimo ga Thaba ya Nebo. O be a na le nywaga e 120. O be a sa na le matla e bile mahlo a gagwe a be a sa bona gabotse. Setšhaba sa nyama kudu gomme sa lla ka gobane Moshe a hwile. Eupša sa thabišwa ke gore Joshua e be e le moetapele wa sona yo mofsa.
Numeri 27:12-23; Doiteronomio 3:23-29; 31:1-8, 14-23; 32:45-52; 34:1-12.
Dipotšišo
- Banna ba babedi bao ba emego le Moshe mo seswantšhong ke bomang?
- Ke’ng seo Jehofa a ilego a se botša Joshua?
- Ke ka baka la’ng Moshe a ile a rotogela godimo ga Thaba ya Nebo, gomme Jehofa o ile a mmotša eng gona moo?
- Moshe o hwile a na le nywaga e mekae?
- Ke ka baka la’ng setšhaba se ile sa nyama, eupša se be se na le lebaka lefe la go thaba?
Dipotšišo tša tlaleletšo
- Bala Numeri 27:12-23.
Ke modiro ofe o mogolo woo Joshua a ilego a o newa ke Jehofa, gomme re bona bjang gore Jehofa o hlokomela batho ba Gagwe lehono? (Num. 27:15-19; Dit. 20:28; Baheb. 13:7)
- Bala Doiteronomio 3:23-29.
Ke ka baka la’ng Jehofa a ile a se dumelele Moshe le Arone go tsena nageng ya kholofetšo, gomme ke thuto efe yeo re ka ithutago yona go se? (Doit. 3:25-27; Num. 20:12, 13)
- Bala Doiteronomio 31:1-8, 14-23.
Mantšu a Moshe a go laelana le Baisiraele a bontšha bjang gore o ile a amogela tayo e tšwago go Jehofa ka boikokobetšo? (Doit. 31:6-8, 23)
- Bala Doiteronomio 32:45-52.
Lentšu la Modimo le swanetše go kgoma bjang maphelo a rena? (Doit. 32:47; Lef. 18:5; Baheb. 4:12)
- Bala Doiteronomio 34:1-12.
Gaešita le ge Moshe a se a ka a bona Jehofa, Doiteronomio 34:10 e bontšha’ng mabapi le tswalano ya gagwe le Jehofa? (Ek. 33:11, 20; Num. 12:8)


text:
Kgaolo 108: Tseleng e Yago Damaseko
NA O a tseba gore motho yo a welego mo ke mang? Ke Saulo. Gopola gore Saulo ke yena yola a bego a hlokometše diaparo tša banna bale ba bego ba kgatla Stefano ka maswika. Bona seetša seo se phadimago mo! Go direga’ng?
Ka morago ga ge Stefano a bolailwe, Saulo o ile a etelela pele batho bao ba bego ba tsoma balatedi ba Jesu gore ba ba tlaiše. O be a tsena ka ntlo le ntlo a ba ntšha go tšona, ke moka a ba lahlela kgolegong. Barutiwa ba bantši ba ile ba tšhabela metseng e mengwe gomme ba thoma go bolela “ditaba tše dibotse” moo. Eupša Saulo a ya le metseng e mengwe go yo swara balatedi ba Jesu. Ga bjale mo seswantšhong o be a le tseleng ya go ya Damaseko. Eupša ge a sa le tseleng, go ile gwa direga mohlolo wo o latelago:
Ka tšhoganetšo seetša seo se tšwago legodimong se ile sa phadimela Saulo. A wela fase bjalo ka ge re mmona mo. Ke moka lentšu la re go yena: ‘Saulo, Saulo! Ke ka baka la’ng o ntlaiša?’ Banna bao ba bego ba na le yena ba ile ba bona seetša se le go kwa lentšu leo, eupša ba se kwešiše seo se bolelwago.
Saulo a re: “Ke wena mang, Morena?”
Lentšu leo la re: ‘Ke nna Jesu yo o mo tlaišago.’ Jesu o boletše se ka gobane ge Saulo a be a tlaiša balatedi ba gagwe, go be go le bjalo ka ge eka o tlaiša yena.
Bjale Saulo a re: ‘Morena, ke swanetše go dira’ng?’
Jesu a re go yena: ‘Ema o tsene Damaseko. Gona moo o tla botšwa seo o swanetšego go se dira.’ Ge Saulo a ema gomme a bula mahlo, a se kgone go bona. O be a foufetše! Ka gona banna bao ba bego ba na le yena ba mo swara ka letsogo ba mo hlahla ba mo iša Damaseko.
Ka yona nako ye, Jesu a bolela le yo mongwe wa barutiwa ba gagwe gona moo Damaseko a re: ‘Ananiase, ema. Eya setarateng se se bitšwago sa go Loka. O nyake monna yo a bitšwago Saulo ntlong ya Judase. Ke mo kgethile gore e be mohlanka wa ka yo a kgethegilego.’
Ananiase a ya. Ge a fihla go Saulo, a mmea diatla a re: ‘Morena o nthomile go wena gore o boele o bone gomme o tlatšwe moya o mokgethwa.’ Gateetee dilo tše di bonagalago eka ke makgapetla tša wa mahlong a Saulo, ke moka a boela a bona.
Saulo o ile a dirišwa ka tsela e matla go boleleng ditaba tše dibotse bathong ba ditšhaba tše dintši. O ile a tsebja e le moapostola Paulo, yoo re tlago go ithuta mo gontši ka yena. Eupša sa pele, anke re bone seo Modimo a ilego a roma Petro gore a yo se dira.
Ditiro 8:1-4; 9:1-20; 22:6-16; 26:8-20.
Dipotšišo
- Saulo o ile a dira’ng ka morago ga gore Stefano a bolawe?
- Ge Saulo a be a le tseleng e yago Damaseko, go ile gwa direga mohlolo ofe?
- Jesu o ile a botša Saulo gore a dire eng?
- Ke ditaelo dife tšeo Jesu a ilego a di nea Ananiase, gomme go tlile bjang gore Saulo a boele a bone?
- Saulo o ile a tsebja ka leina lefe, gona o ile a dirišwa ka tsela efe?
Dipotšišo tša tlaleletšo
- Bala Ditiro 8:1-4.
Tlaišo e kgolo yeo e ilego ya wela phuthego ya Bokriste yeo e bego e sa tšwa go hlongwa e ile ya thuša bjang go phatlalatša tumelo ya Bokriste, gomme ke selo sefe se se swanago seo se diragetšego mehleng yeno? (Dit. 8:4; Jes. 54:17)
- Bala Ditiro 9:1-20.
Ke dihlopha dife tše tharo tša batho tšeo Jesu a ilego a re o nyaka gore Saulo a yo bolela ditaba tše dibotse go tšona? (Dit. 9:15; 13:5; 26:1; 27:24; Baroma 11:13)
- Bala Ditiro 22:6-16.
Re ka swana bjang le Ananiase, gona ke ka baka la’ng seo e le sa bohlokwa? (Dit. 22:12; 1 Tim. 3:7; 1 Pet. 1:14-16; 2:12)
- Bala Ditiro 26:8-20.
Go sokologela ga Saulo Bokristeng go kgothatša bjang bao lehono ba nago le balekane bao e sego Dihlatse? (Dit. 26:11; 1 Tim. 1:14-16; 2 Tim. 4:2; 1 Pet. 3:1-3)


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Bakorinthe 7:1-40
7 Bjale mabapi le dilo tšeo le ngwadilego ka tšona, ke mo gobotse gore monna a se kgome+ mosadi;2 eupša ka baka la go ata ga bootswa,+ anke monna yo mongwe le yo mongwe a be le mosadi+ wa gagwe le mosadi yo mongwe le yo mongwe a be le monna wa gagwe.3 Anke monna a nee mosadi wa gagwe tshwanelo ya gagwe,+ mosadi le yena a dire ka mo go swanago go monna+ wa gagwe.4 Mosadi ga a laole mmele wa gagwe, eupša ke monna wa gagwe yo a o laolago;+ ka mo go swanago monna ga a laole mmele wa gagwe, eupša ke mosadi wa gagwe yo a o laolago.+5 Le se ke la e timana,+ ge e se ka go dumelelana ka nako e beilwego,+ e le gore le iphe nako ya thapelo gomme le boele le be gotee; gore Sathane a se ke a tšwela pele a le leka+ ka baka la go se kgone go itshwara ga lena.+6 Lega go le bjalo, ke bolela se e le seo se dumeletšwego,+ e sego e le taelo.+7 Eupša ke duma eka batho ka moka ba ka be ba etša nna.+ Lega go le bjalo, yo mongwe le yo mongwe o na le mpho+ ya gagwe e tšwago go Modimo, yo mongwe ka tsela ye, yo mongwe ka tsela yela.8 Bjale go batho ba sego lenyalong+ le bahlologadi ke re ke mo gobotse gore ba dule go etša nna.+9 Eupša ge e ba ba se na boitshwaro,+ a ba nyale, gobane go kaone go nyala+ go e na le go fišwa ke kganyogo.+10 Batho ba lego lenyalong ke ba nea ditaelo, fela e se nna eupša e le Morena,+ gore mosadi a se ke a arogana le monna wa gagwe;+11 eupša ge e ba a ka arogana le yena, gona a dule a se a nyalwa goba go sego bjalo a boelane le monna wa gagwe; le monna a se ke a tlogela mosadi wa gagwe.12 Eupša ke botša ba bangwe, ee, nna, e sego Morena+ ke re: Ge e ba ngwanabo rena a na le mosadi yo a sa dumelego gomme mosadi yoo a dumela go dula le yena, a se ke a mo tlogela;13 le gona ge e ba mosadi yo a nago le monna yo a sa dumelego gomme a dumela go dula le yena, a se ke a tlogela monna wa gagwe.14 Gobane monna yo a sa dumelego o kgethagaditšwe mabapi le mosadi wa gagwe gomme mosadi yo a sa dumelego o kgethagaditšwe mabapi le ngwanabo rena; go sego bjalo bana ba lena e be e tla ba ba sa hlwekago,+ eupša bjale ke ba bakgethwa.+15 Eupša ge e ba yo a sa dumelego yena a kgetha go tloga,*+ a tloge; ngwanabo rena goba kgaetšedi ga a bohlankeng ka tlase ga maemo a bjalo, eupša Modimo o le bileditše khutšong.+16 Gobane wena mosadi o tseba bjang gore o tla phološa monna wa gago?+ Goba wena monna o tseba bjang gore o tla phološa mosadi wa gago?+17 Fela, bjalo ka ge Jehofa a neile yo mongwe le yo mongwe karolo,+ anke yo mongwe le yo mongwe a sepele kamoo Modimo a mmiditšego ka gona.+ Ke ka baka leo ke neago diphuthego ka moka taelo+ ye.18 Na go na le motho yo a biditšwego a bolotše?+ A se ke a ba yo a sa bollago. Na go na le motho yo a biditšwego a sa bolla?+ A se ke a bolla.+19 Lebollo+ ga se selo, le go se bolle+ ga se selo, se e lego selo ke go boloka ditaelo tša Modimo.+20 Boemong le ge e le bofe bjoo motho a biditšwego a le go bjona,+ a dule go bjona.+21 Na o biditšwe o le mohlanka? O se ke wa tshwenywa ke seo;+ eupša ge e ba o ka kgona go lokologa, gona o diriše sebaka seo.22 Gobane motho yo a lego Moreneng yo a biditšwego e le mohlanka ke molokollwa wa Morena;+ ka mo go swanago yo a biditšwego e le molokologi+ ke mohlanka+ wa Kriste.23 Le rekilwe ka theko e kgolo;+ tlogelang go ba bahlanka+ ba batho.24 Boemong le ge e le bofe+ bjoo motho a biditšwego a le go bjona, bana bešo, a dule go bjona pele ga Modimo.25 Bjale mabapi le dikgarebe* ga ke na taelo e tšwago go Morena, eupša ke nea pono ya ka+ ke le yo a bontšhitšwego kgaugelo ke Morena+ gore ke botege.+26 Ka baka leo ke bona go le kaone kudu gore monna a tšwele pele kamoo a lego ka gona+ ka baka la maemo a gona bjale.27 Na o tlemeletšwe go mosadi?+ Tlogela go nyaka go lokologa.+ Na o lokologile mosading? Tlogela go nyaka mosadi.28 Eupša gaešita le ge e ba o be o ka nyala, o tla be o sa dire sebe.+ Ge e ba motho wa kgarebe a tsena lenyalong, motho yo bjalo o tla be a sa dire sebe. Lega go le bjalo, bao ba tsenago lenyalong ba tla ba le tlaišego nameng.+ Eupša ke a le babalela.29 Godimo ga moo bana bešo, ke re nako e šetšego ke e nyenyane.+ Go tloga bjale go ya pele anke bao ba nago le basadi ba be bjalo ka ge eka ga ba nabo,+30 le bao ba llago ba etše bao ba sa llego, bao ba thabilego ba etše bao ba sa thabago, bao ba rekago ba etše bao ba se nago selo,31 bao ba dirišago lefase+ ba etše bao ba sa le dirišego ka mo go tletšego; gobane boemo bja lefase le bo a fetoga.+32 Ka kgonthe ke nyaka gore le se tshwenyege.+ Monna yo a sa nyalago o tshwenyega ka dilo tša Morena, kamoo a ka amogelwago ke Morena ka gona.33 Eupša monna yo a nyetšego o tshwenyega+ ka dilo tša lefase, kamoo a ka amogelwago ke mosadi wa gagwe+ ka gona,34 gomme o arogane. Le gona mosadi yo a sa nyalwago yo e bilego e le kgarebe, o tshwenyega ka dilo tša Morena,+ gore e be yo mokgethwa mmeleng wa gagwe gotee le moyeng wa gagwe. Lega go le bjalo, mosadi yo a nyetšwego o tshwenyega ka dilo tša lefase, kamoo a ka amogelwago ke monna wa gagwe ka gona.+35 Eupša se ke se bolela gore le holege, e sego gore ke le thibele, eupša gore ke le tutueletše go seo se swanetšego+ le seo se bolelago go ineela go Morena ka mehla ka ntle le tšhitišo.+36 Eupša ge e ba motho a nagana gore o itshwara ka mo go sa swanelago mabapi le go se be ga gagwe lenyalong,+ ge e ba a fetile lebaka la bofsa, gona seo a swanetšego go se dira ke gore a tsene lenyalong ge e ba a nyaka; ga a dire sebe. A ba nyaleng.+37 Eupša ge e ba motho a eme a tiile pelong ya gagwe e bile a sa gateletšege, eupša a kgona go laola thato ya gagwe gomme pelong ya gagwe a dirile phetho ya gore a dule a se lenyalong,* o tla dira gabotse.+38 Ka baka leo yo a gafelago bokgarebe bja gagwe lenyalong o dira gabotse,+ eupša yo a sa bego lenyalong o tla dira kaone.+39 Mosadi o tlemilwe ge feela monna wa gagwe a sa phela.+ Eupša ge e ba monna wa gagwe a ka robala lehung, mosadi o lokologile go nyalwa ke yo a mo nyakago, eupša e be feela Moreneng.+40 Eupša go ya ka pono ya ka, o thaba kudu ge e ba a dula a le kamoo a lego ka gona.+ Ruri ke nagana gore le nna ke na le moya wa Modimo.+


text:
DIKANEGELO TŠA BEIBELE TŠA DISWANTŠHO
DIKANEGELO TŠA BEIBELE TŠA DISWANTŠHO
Adama le Efa ba ba le Boithati
Ithute ka Adama le Efa bao ba ilego ba dira phetho ya boithati yeo e kgomago motho yo mongwe le yo mongwe lehono. Bala kanegelo ya diswantšho Inthaneteng goba go PDF e phrinthilwego.
Tše di Oketšegilego go tšwa Dihlogong tše
Moya o Mokgethwa o Matlafatša Simisone
Simisone o dira dilo tše matla ka ge e be e le moahlodi wa Isiraele. Moya o mokgethwa wa Jehofa o mo thušitše bjang? O ka hwetša bjang moya wa Modimo?
Jehofa o Matlafatša Gideone
Banna bao ba laetšwego ke Gideone ba ile ba fediša madira a mantši a Bamidiane.
Ruthe ke Mogwera yo a Botegago
Le ge e be e se Moisiraele, potego ya gagwe e ile ya mo tlišetša tšhegofatšo e kgahlišago ya Modimo.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ekisodo 21:1-36
21 “Ye ke melao yeo o tlago go ba beela yona:+2 “Ge o ka reka lekgoba la Moheberu,+ e be lekgoba la gago ka nywaga e tshelelago, eupša ka ngwaga wa bošupa le tla lokollwa ntle le tefo.+3 Ge e ba le tlile le nnoši, le sepele le nnoši. Ge e ba le na le mosadi, gona mosadi wa lona a sepele le lona.4 Ge e ba mong wa lona a ka le nea mosadi gomme mosadi yoo a le belegela barwa le barwedi, mosadi yoo le bana ba gagwe e tla ba ba mong wa gagwe+ gomme lona le tla sepela le nnoši.+5 Eupša ge e ba lekgoba le ka phegelela la re: ‘Ke tloga ke rata mong wa ka, mosadi wa ka le bana ba ka; ga ke nyake go lokollwa,’+6 gona mong wa lona a le batametše go Modimo wa therešo gomme a le bapetše le lebati goba foreime ya lona; mong wa lona a le phule tsebe ka nalete, ke moka e be lekgoba la gagwe go iša mehleng ya neng le neng.+7 “Ge motho a ka rekiša morwedi wa gagwe gore e be lekgoba,+ morwedi yoo a ka se lokollwe ka mokgwa woo makgoba a banna a lokollwago ka wona.8 Ge e ba lekgoba leo le sa kgahle mong wa lona moo e bilego a sa le dire mosadi wa serethe+ eupša a dira gore le lopollwe, gona mong wa lona ga a na tshwanelo ya go le rekišetša batho bašele ka ge a le radiile.9 Ge e ba a ka le nea morwa wa gagwe, a le dumelele gore le hwetše ditshwanelo tšeo di hwetšwago ke barwedi.+10 Ge e ba morwa yoo a ka itšeela mosadi yo mongwe, gona lekgoba leo la mosadi ga se la swanela go tingwa dijo tša lona, diaparo tša lona+ le tshwanelo ya lona ya lenyalo.+11 Ge e ba morwa yoo a ka se le nee dilo tše tše tharo, gona le sepele le sa lefa selo, le sa ntšha tšhelete.12 “Yo a itiago motho yo mongwe gomme a hwa, a a bolawe.+13 Eupša ge e ba motho a ka bolaya a sa ikemišetša gomme Modimo wa therešo a dumelela gore seo se dirwe ke seatla sa motho yoo,+ gona ke tla mo direla lefelo leo a ka tšhabelago go lona.+14 Ge motho a ka befelela wa gabo a ba a mmolaya ka bomenetša,+ le mmolayeng le ge a ka tšhabela aletareng ya ka.+15 Motho yo a itiago tatagwe le mmagwe, a a bolawe.+16 “Motho yo a utswago yo mongwe+ gomme a mo rekiša+ goba a hwetšwa ka seatleng sa gagwe, a a bolawe.+17 “Motho yo a rogakago tatagwe le mmagwe, a a bolawe.+18 “Ge batho ba elwa gomme yo mongwe a itia wa gabo ka leswika goba ka mogoma gomme a se hwe, eupša a robala malaong ka ge a gobetše,19 ge e ba motho yoo a ka tsoga a sepelasepela ka ntle a ikokotletše ka se sengwe, gona yo a mo iteilego a se ke a otlwa; o tla lefelela feela nako yeo e senyegilego ge motho yoo a be a sa šome go fihlela ge a fodile.20 “Ge motho a ka itia+ lekgoba la gagwe la monna goba la mosadi ka lepara gomme la hwela seatleng sa gagwe, gona lekgoba leo le lefeletšwe.+21 Lega go le bjalo, ge e ba le ka phela letšatši letee goba a mabedi, le se ke la lefeletšwa, ka gobane lona ke tšhelete ya mong wa lona.22 “Ge batho ba elwa ke moka ba gobatša mosadi wa moimana gomme ngwana wa gagwe+ a belegwa eupša kotsi yeo ya se bolaye motho, gona yo a mo gobaditšego a lefišwe go ya le kamoo mong wa mosadi yoo a ka lefišago ka gona; a lefe go ya le ka phetho ya baahlodi.+23 Ge e ba go ka direga kotsi e šoro, gona bophelo bo lefše ka bophelo,+24 leihlo ka leihlo, leino ka leino, seatla ka seatla, lenao ka lenao,+25 go fišwa ka go fišwa, ntho ka ntho le go itiwa ka go itiwa.+26 “Ge motho a ka itia leihlo la lekgoba la gagwe la monna goba leihlo la lekgoba la gagwe la mosadi gomme a le senya, gona a lokolle lekgoba leo ntle le go le lefiša e le ge a le lefa ka baka la leihlo leo.+27 Ge e ba a ka kgola lekgoba la gagwe la monna leino goba a kgola lekgoba la gagwe la mosadi leino, gona a le lokolle e le ge a le lefa ka baka la leino leo.28 “Ge poo e ka hlaba monna goba mosadi gomme a hwa, gona poo yeo e kgatlwe ka maswika,+ eupša nama ya yona e se jewe; mong wa poo yeo a se ke a otlwa.29 Eupša ge e ba poo yeo e be e tlwaetše go hlaba gomme mong wa yona a ile a lemošwa ka seo eupša a se e hlapetše ke moka ya bolaya monna goba mosadi, gona poo yeo e kgatlwe ka maswika gomme mong wa yona a bolawe.30 Ge e ba a ka laelwa gore a lefe topollo, gona a lefele moya wa gagwe topollo go ya kamoo a tla laelwago ka gona.+31 Go sa šetšwe gore e hlabile morwa goba morwedi, mong wa yona a dirwe go ya ka molao wo.+32 Ge e ba e hlabile lekgoba la monna goba la mosadi, gona o tla lefa mong wa lona dishekele* tše masometharo+ gomme poo yeo e kgatlwe ka maswika.33 “Ge motho a ka tlogela molete o bulegile goba a epa molete gomme a se o khurumetše, gomme poo goba pokolo ya wela ka go wona,+34 gona mong wa molete woo a lefišwe.+ Yena a lefe mong wa phoofolo yeo gomme setoto seo e be sa gagwe.35 Ge poo ya motho yo mongwe e ka gobatša poo ya motho yo mongwe gomme ya hwa, gona ba rekiše poo e phelago ke moka ba arolelane tefelo ya yona; le gona ba arolelane le yeo e hwilego.+36 Goba ge e ba go be go tsebja gore poo yeo e be e tlwaetše go hlaba eupša mong wa yona a sa ka a e hlapetša,+ gona a lefe+ poo ka poo gomme yeo e hwilego e be ya gagwe.


text:
Tshere-tshere
Tsheretshere ke papadi ya go bapalwa kudu ke basetsana. E bapalwa kudu magaeng le ge nakong ye nngwe e bapalwa ditoropong. Papadi ye e nyakile go swana le papadi ye e bitšwago Hopscotch ka Seisimane.
Papadi ye e thomilwe mengwageng ye mentšhi ya go feta. Batho ba bangwe ba gonona gore baswa ga ba sa bapala papadi ye [1].
Mateng
Melao ya moraloko[lokiša | edit source]
Ga go tsebege gabotse gore melao ya tsheretshere e fetogile gakae mo mengwageng, gabjale moraloko wo o bapalwa ke baraloki ba babedi goba go feta. Go thongwa ka go thala khutlonne ye kgolo fase, ya go ba le diphapošana go swana le seswantšho seo se lego letsogong la go ja. Baraloki ba tla šomiša leswikana goba kotikoti yeo e bewago le go ragelwa ka diphapošaneng tšeo.
- Leswikana goba kotikoti e tla lahlelwa phapošaneng ya pele.
- Moraloki a kolakoletša ka leoto le tee, go tshelela phapošaneng ya bobedi.
- Ge a gata fase ka maoto a mabedi goba a gata mothalo, o ntšhwa moralokong.
- Moraloki o tla tšwela pele go ya phapošaneng ya boraro go fihlela a tsena go ya mafelelo.
- Ge a fihla phapošaneng ya mafelelo, o tla boela nkgokolong yeo e laeditšwego sethalong seo se lego letsogong la go ja.
- Moraloki o tla re go boa a raga leswikana goba kotikoti gore e wele ka gare ka nkgokolo yeo e laeditšwego sethalong seo se lego letsogong la go ja.
- Ge leswikana goba kotikoti e wela ka ntle ga nkgokolo, o tla swanela ke go thoma mathomomg.
- Ka wona mongwa wo, moraloki o tla lahlela leswikana goba kotikoti ya bobedi, a nama a ya pele ka leoto le tee, a tshela ya bobedi a ya go ya boraro.
mekgwa ye mengwe ya go bapala moraloko wo[lokiša | edit source]
mokgwa wa mathomo[lokiša | edit source]
Dikhutlonne tše seswai di thalwa fase, tše nne lehlakoreng le lengwe le le lengwe.
- Moraloki o tla lahlela leswikana ka go khutlonne ya pele, ya letsogong la go ja.
- Mmapadi o tla kolakoletša ka leoto le tee a ya phapošaneng ya pele. Ge a ka gata fase ka leoto la bobedi, o a tšwa gore yo mongwe a fiwe sebaka sa go raloka. Ge a gata mothalo wa phapošana, o loba papadi.
- Moraloki o tla leka go ragela leswikana phapošaneng ya bobedi, a thankobela ka leoto le tee. Ge leswikana le ka tšwela ka ntle ga phapošana goba la wela mothalong, o loba papadi.
- Moraloki o tla kolakoletša go ya phapošaneng ye e latelago go fihlela a felela ka ya mafelelo ya letsogong la nngele.
mokgwa wa bobedi[lokiša | edit source]
Mokgwa wa bobedi o nyakile go swana le wa pele[2]. Gabotsebotse, baraloki bao ba sa lobang thaloko (mokgwa wa pele) ba tšwela pele.
- Moraloki wa pele o tla thala leloba gore baraloki bao ba sa lobang thaloko (mokgwa wa pele) ba tšwela pele.
- Moraloki o tla lahlela leswikana phapošaneng ya pele yeo e se nago le leloba.
- Moraloki o tla thankolela phapošaneng ya pele yeo e se nago le leloba.
- Moraloki o tla tšwela pele a bapala bjalo ka mokgwa wa pele, phapang e le ge a sa gate ka gare ga phapošana yeo e nago le leloba.
Mokgwa wa boraro[lokiša | edit source]
Mokgwa wa boraro o swana le wa bobedi, efela baraloki bao ba sa lobang papadi (mokgwa wa pele) ba tšwela pele.
- Moraloki o ponya mahlo a tsena phapošaneng ya a bolela gore o tsene. Ge a ka gata mothalo, o loba thaloko.
- Moraloki o tšwela pele a tswaletše mahlo a gata ka gare ga diphapošana go fihlela go ya mafelelo.
Mokgwa wa boraro ke tsela yeo moraloki yo a nago le bokgoni a tšwelelago ka gona.
Melao mengwageng[lokiša | edit source]
Melao ya moraloko wo e fetogile mengwageng[3].
Histori ya moraloko[lokiša | edit source]
Go na le taetšo ya gore moraloko wo o be o ralokwa mengwageng ye mentšhi kudu, go feta mengwaga ye masomeseswai.


text:
Apartheid
Apartheid Mokgwa wa kgethologanyo wo o šomišitšwe mo Afrika Borwa ka mengwaga ye mentši ka melao.
Mantšu a a latelago a tšwa pukung ya sekolo ya Ditiragalo (Histori) ya kereite ya 8 ya 1970. A bontšha gore batho ba baso ba be ba swanetše go phela bjang mo nageng ya bona ka nako ya kgethologanyo
H98 thuto ya 164[lokiša | edit source]
Melao ya taolo ya ditikologo tša ditoropong[lokiša | edit source]
Re šetse re badile gore ke fela palo yeo e nyakegago ya Babaso yeo e dumelelwago kua ditikologong tša ditoropong. Ke ka lebaka leo dikgato tša taolo di tšewago kua ditikologong tša ditoropong. Tše bohlokwa tša tšeo ke tše di latelago;
(1) Badiredi ba Babaso ga se ba swanela go tšewa go mmasepala wa tikologong ya toropong go išwa tikologong ya ditoropokgolo ka ntle ga tumelelo.
(2) Kua tikologong ya ditoropokgolo ga go yoo a swanetšego go swara Mothomoso yoo a sa šomego go yena mo mobung wa gagwe goba mo setsheng sa gagwe. Ba swanetše go dula moo ba abetšwego gona.
(3) Mosadi wa Mothomoso a ka tsena fela mo tikologong ya toropokgolo fela ge a na le tumelelo ya Komosasa goba ya Maseterata wa setereke seo a dulago go sona, gammogo le bohlatse bja mmasepala wa motse woo a tsenago go wona.
(4) Monna wa Mothomoso a ka dula tikologong ya toropo fela ge a na le tumelelo (e ka ba ya go šoma goba go etela gona) goba ge a belegetšwe moo, goba a šomile moo go ya ka molao mengwaga ye lesome, goba mošemane yoo tatagwe a šetšego a humane tumelelo ya go dula fao.
(5) Ditumelelo tša go dula tikologong ya toropo tša Mothomoso yo a tšwago ditšhabeng, di loketše fela nako yeo a lego mošomong wa mong wa gagwe ka yona.
(6) Badiredi bohle ba swanetše go ngwadišwa lekaleng la mmasepala la bongwadišo. Mothapi le yena o swanetše go tsebiša lekala leo ge modiro wa modiredi wa gagwe o fedišwa.
(7) Babaso bao ba tšwago mafelong a ka ntle ga Repabliki le Afrika BorwaBodikela ga se ba swanela go dula goba go šoma ditoropong ka ntle ga tumelelo. Tumelelo ye bjalo e fiwa fela ka tlase ga mabaka ao e sego a ka mehla. Batho bao ba thwalwa fela ke meepo.
(8) Bathobaso bao ba tsenego ditoropong ka ntle ga tumelelo ba ka tlošwa.
Melao ye e thuša kudu gore Bathobaso bao ba šomago ditoropong, e be bona fela bao ba dulago moo. Meloko le bagwera ba bona ba ka no ya go ba etela. Fela ge ketelo ya gona e ka feta diiri tše masomešupapedi, gona moeti o swanetše go hwetša tumelelo ya komosasa wa setereke sa gabo, gammogo le ya Lekala la Boingwadišo la toropo yeo a yago go etela go yona.
Melao ye e nyakega ka tlase ga mabaka ao a fapanego. Bathobaso bao ba dulago ka ntle ga Repabliki, go fa mohlala, ba gogwa ke dikholofelo tša moputso wo mokaone, mešomo ye mebotse le bophelo bja seemo sa godimo. Ge ba ka tlogelwa go tsena ka go rata, gona ba tlo tšeela Bathobaso ba rena mediro. Bathobaso ba ditoropong le bona ba swanetše go šireletšwa, ka gobane ba phela fela ka seo ba se golago. Phalalelo ya Bathobaso ba ditšhabeng kua toropong e ka dira gore ba amoge ba toropong meputso le dibaka tša mošomo di ka fokotšega. Phalalelo yeo e sa laolwego e ka hlola mathata a tlhokagalo ya dintlo tša bodulo, bolofa, boitshwarompe le bosenyi.
Ditšhupetšo[lokiša | edit source]
Thutaleago: Lefase Maabane Le Lehono; Makwela A.O., Van Zyl M.C., Verster T.L.;(1970)


text:
BAFSA BA A BOTŠIŠA
Nka Lebeletšana Bjang le go Belaela Kudu?
Ke eng seo se dirago gore o belaele kudu?
Na seo se bolelwago ke bafsa ba bangwe ka mo tlase se hlalosa kamoo o ikwago ka gona ka dinako tše dingwe?
“Ka mehla ke dula ke nagana gore: ‘Ge nka . . . ?’ ‘Go ka direga’ng ge re ka hwetša kotsi ya koloi?’ ‘Go ka direga’ng ge sefofane sa rena se ka wa?’ Ke belaela kudu ka dilo tšeo motho yo a naganago gabotse a ka se tshwenyegego kudu ka tšona.”—Charles.
“Ke dula ke belaela o ka re ke nna hamster ( phoofotšwana yeo e swanago le legotlo) yeo e dikologago godimo ga leotwana gomme e sa ye felo. Ke dula ke nagana kudu eupša ga ke fihlelele selo!”—Anna.
“Ge batho ba mpotša gore ke na le mahlatse ge ke sa tsena sekolo, ke ipotša gore: ‘Ga ba tsebe gore sekolo se lapiša bjang!’”—Daniel.
“Ka mehla ke dula ke gateletšegile. Ke dula ke tshwenyegile ka seo se tlago go direga goba seo ke tlago go se dira.”—Laura.
Therešo ya bophelo: Re phela nakong yeo Beibele e rego ke “dinako tše di hlobaetšago tšeo go lego thata go lebeletšana le tšona.” (2 Timotheo 3:1) Ka baka la seo, go belaela go ka kgoma bafsa go swana le kamoo go kgomago batho ba bagolo.
Na go belaela go dula go fošagetše?
Karabo ke aowa. Ge e le gabotse, Beibele e bolela gore go lokile gore batho ba belaele e le go thabiša bao ba ba ratago.—1 Bakorinthe 7:32-34; 2 Bakorinthe 11:28.
Go bolela therešo—go belaela e ka ba tutuetšo e matla. Ka mohlala, a re re o yo ngwala tlhahlobo sekolong bekeng e tlago. Go belaela go ka dira gore o bale kudu bekeng ye—gomme seo se ka go thuša go hwetša dipoelo tše kaone!
Go belaela go fihla bokgoleng bjo itšego go ka go lemoša ka kotsi. Mofsa yo a bitšwago Serena o re: “O ka belaela ka ge o tseba gore se o se dirago se fošagetše le gore o swanetše go dira diphetogo gore letswalo la gago le lokologe”.—Bapetša le Jakobo 5:14.
Therešo ya bophelo: Go belaela go ka go hola—ge feela go go tutueletša go tšea kgato e lokilego.
Eupša go thweng ge e ba go belaela go dira gore o tanywe ka gare ga dikgopolo tše di sa agego?
Mohlala: Richard wa mengwaga e 19 o re: “Ke ba le dipelaelo ge ke nagana ka ditsela tše fapanego tšeo boemo bjo thata bo ka feleletšago ka gona, ke nagana ka boemo bjo ka mehla go fihlela bo fetoga pelaelo.”
Beibele e re: “Pelo e thabilego e phediša mmele.” (Diema 14:30) Ka lehlakoreng le lengwe, go belaela go ka baka malwetši, go swana le go opša ke hlogo, go dikologa, go biloga teng le pelo yeo e bethago ka lebelo.
O ka dira eng ge eba go belaela go go gobatša go ena le go go thuša?
Seo o ka se dirago
Ipotšiše ge eba go belaela ga gago e le mo go kwagalago. “Go a kwagala go tshwenyega ka maikarabelo a gago; mola go belaela kudu e le selo se se sa kwagalego. Go swana le go otlela paesekela yeo e tšwilego maotwana. E go bakela mošomo eupša ga go mo e yago gona.”—Katherine.
Beibele e re: “Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?”—Mateo 6:27.
Se se bolela gore: Ge eba go belaela e se tharollo ya mathata a gago, gona go tla oketša mathata a gago—goba gwa fetoga bothata bja gago.
Tshwenyega ka dilo tša letšatši leo. “Naganišiša ka taba ye gabotse. Na seo o tshwenyegilego ka sona lehono se tla be se sa go tshwenya gosasa? kgwedi e tlago? ngwaga o tlago? mengwaga e mehlano e tlago?”—Anthony.
Beibele e re: “Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona. Letšatši le lengwe le le lengwe le lekanwe ke bošula bja lona.”—Mateo 6:34.
Se se bolela gore: Ga go hole ka selo go tshwenyega ka mathata a letšatši le le latelago—a mangwe a ona go ka direga gore a se be gona.
Ithute go amogela maemo ao o se nago matla a go a fetola. “Selo se se kaone seo o ka se dirago ke go itokišetša maemo le ge e le afe kamoo o ka kgonago, eupša tseba gore maemo a mangwe a ka ba ka godimo ga matla a gago.”—Robert.
Beibele e re: “Yo a nago le lebelo ga a thope sefoka lebelong, . . . le gore bao ba nago le tsebo ga ba ratwe; ka gobane nako le ditiragalo tšeo di sa letelwago di ba wela ka moka.”—Mmoledi 9:11.
Se se bolela gore: Ka dinako tše dingwe o ka se kgone go fetola maemo, eupša o ka kgona go fetola tsela yeo o a lebelelago ka yona.
Lekodišiša boemo bja gago. “Ke ile ka lemoga gore ke swanetše go kwešiša taba ka botlalo le go se tshwenyege kudu ka seo se dikologilego taba yeo. Ke swanetše go kgetha dilo tšeo di lego bohlokwa kudu gomme ke šomiše matla a ka go tšona.”—Alexis.
Beibele e re: “Le kgonthišetše dilo tše bohlokwa kudu.”—Bafilipi 1:10.
Se se bolela gore: Batho bao ba sa belaelego kudu ga se gantši ba tshwenyega ka mathata a bona.
Bolela le motho yo mongwe. “Ge ke be ke na le mengwaga e ka bago e lesometee, ke be ke tla boa sekolong ke na le dipelaelo, ke sa thabele letšatši le le latelago. Mma le tate ba be ba ntheetša ge ke be ke ba ntšhetša sa mafahleng. Go be go nthabiša go tseba gore ba gona go ka ntheetša. Nka ba bota le go bolela le bona ke lokologile. Se se nthušitše go lebeletšana le letšatši le le latelago.”—Marilyn.
Beibele e re: “Pelaelo e lego pelong ya motho e tla e imela, eupša lentšu le lebotse le tla e thabiša.”—Diema 12:25.
Seo e se bolelago: Motswadi goba mogwera a ka kgona go go nea ditšhišinyo tšeo o ka di dirišago go fokotša dipelaelo tša gago.
Rapela. “Go rapela—e bile ke rapelela godimo gore ke kwe lentšu laka—go a nthuša. Go mpha sebaka sa go bolela ka seo se ntshwenyago go ena le go dula ke nagana ka sona. Go nthušitše gape le go lemoga gore Jehofa ke yo mogolo go feta dipelaelo tša ka.”—Laura.
Beibele e re: ‘Lahlelang dipelaelo tša lena ka moka go Modimo, gobane o a le hlokomela.’—1 Petro 5:7.
Seo e se bolelago: Thapelo ga se tsela ya go itharollela mathata ka tsela ya rena. Ke poledišano ya kgonthe le Jehofa Modimo, yo a holofetšago gore: “O se ke wa lealea gobane ke Modimo wa gago. Ke tla go matlafatša. Ruri ke tla go thuša.”—Jesaya 41:10.


text:
THUTO 12
Motlogolo wa Paulo o be a na le Sebete
Anke re ithute ka lesogana leo le ilego la phološa bophelo bja malome wa lona. Malome wa lesogana leo e be e le moapostola Paulo. Ga re tsebe leina la lesogana leo, eupša re tseba gore le ile la bontšha sebete kudu. Na o ka rata go kwa gore le ile la dira eng?—
Paulo o be a le kgolegong kua Jerusalema. O be a golegilwe ka baka la ge a be a bolela ka Jesu. Banna ba bangwe ba babe ba be ba hloile Paulo, ka gona ba ile ba kwana gore ba mmolaye. Ba ile ba re: ‘A re kgopeleng molaodi wa madira gore a laele madira a gagwe gore a tliše Paulo kgorong. Re tla mo lalela tseleng, ke moka ge a feta, re tla mmolaya!’
Motlogolo wa Paulo o ile a kwa ka taba yeo. O be a tla dira eng? O ile a ya kgolegong gomme a botša Paulo ka yona. Gateetee Paulo o ile a mmotša gore a ye go botša molaodi wa madira ka taba yeo. Na o nagana gore go be go le bonolo gore motlogolo wa Paulo a bolele le molaodi yoo wa madira?— Aowa, ka gobane molaodi wa madira e be e le motho wa maemo a godimo. Eupša motlogolo wa Paulo o be a na le sebete gomme o ile a bolela le molaodi yoo wa madira.
Molaodi wa madira o ile a tseba gabotse seo a tlago go se dira. O ile a bitša madira a e ka bago a 500 gore a šireletše Paulo! O ile a a botša gore a felegetše Paulo Kesarea bošegong bjoo. Na bophelo bja Paulo bo ile bja šireletšega?— Ee, banna bale ba babe ba ile ba se kgone go mo hlasela! Seo ba bego ba se kwanetše se ile sa pala.
O ka ithuta eng kanegelong ye?— O ka ithuta gore le wena o ka ba le sebete go swana le motlogolo wa Paulo. Re swanetše go ba le sebete ge re bolela le ba bangwe ka Jehofa. Na o tla ba le sebete gomme wa tšwela pele o bolela ka Jehofa?— Ge o ka dira bjalo, o ka phološa bophelo bja motho yo mongwe.